9
Gion:
(stat an schanuglias davant ella) Fò igl bagn, Sonja, seias per en mument
la mia donna!

Sonja:
(maiestousa) La tia supplica vign exaudeida. Te post star an peis.

Gion:
(an moda agitada a Sonja) Vo te a darveir igl isch. (a Nina) E te vast aint
igl atelier ed ia telefonesch. (vo tigl telefon, tigna igl corn ve dall’ureglia,
mossa energicamaintg allas dus donnas dad eir) Dai, dai, fasche anavant!

(Sonja vo ve tigl isch. Nina svanescha or digl isch sanester. Sonja derva
igl isch. Sighi aintra energicamaintg, stat pero dalunga salda, tot sursto e
varda sen Sonja).

Sighi:
Tgi ischas vous?

Sonja:
(garmadia) Managez betg, tgi fiss migler, schi vous az preschentessas igl
amprem?

Sighi:
Igl mies nom è Sighi Forza. Ia tschertg la mia donna.

Sonja:
Chella niroia betg ad esser ia, signour Sforz?!

Sighi:
Forza. Simplamaintg Forza. (la contaimpla cun gost) Na, vous n’ischas
betg ella.... deplorablamaintg.

Sonja:
Betg lasche santeir igl mies om chel “deplorablamaintg”.

Gion:
(stoppa igl corn digl telefon cugl mang dretg) Tgi ègl, tgerigna?

Sonja:
Igl è en signour Sfrusch...

Sighi:
(stenda igl mang e vo ve tar Gion) Forza vaia nom. Sighi Forza. E vous
ischas oramai igl fotograf.

Gion:
(tanscha igl mang dretg cugl telefon a Sighi) Fluri. Gion Fluri.

Sighi:
(varda en mument tot sursto segl telefon ainta mang, igl metta alloura ve
dall’ureglia) Forza. Sighi Forza... (dat anavos igl corn a Gion) Vasez, chegl
vez ossa per paia. Chel ò pandia se.

Gion:
(vign vilo artifizialmaintg cun Sighi) Tge vez fatg? Oss am è
en’ampustaziun eida dalla glatscha giu... Ia vess gia da far en purtret dalla
donna directoura...

Sighi:
Ia n’az less betg impedeir.

Gion:
Ma ia sung mianc anc nia da cattar en termin! – Tge lez ansomma da me?

Sighi:
Ia tschertg la mia donna.

Gion:
Cò ischas aint igl fallo li. Ia sung betg en institut per intermediier pêrs.

Sm-PFA 1-1_La bara ainten stgaffa_(sm)


10
Sighi:
Vous am vez ancletg fallo. Ia sung gio marido. Ia tschertg angal la mia
donna.

Gion:
(a Sonja) Scu ò’l puspe nom?

Sonja:
Signour Sfratg.

Sighi:
Forza. Sighi Forza. Ia va via la mia donna a neir aint cò.

Gion:
Aa, vous managez la donna Forza.

Sighi:
Ella è oramai cò. Possa discorrer spert cun ella?

Gion:
Ia sa betg sch’ella vot glez... savez, i vess gia da dar ena surpresa.

Sighi:
Ena surpresa?

Gion:
Ea, ena surpresa... vez igl proxim taimp ena festa u en giubileum?

Sighi:
Igl noss dieschavel de da nozzas.

Gion:
(fascino) Vasez, vasez! Chegl sarogl...

Sighi:
Pero pir an dus meis.

Gion:
(an prescha) En tal purtret dovra taimp. Ia sung ancunaschaint pigls mies
purtrets extraordinaris....

Sighi:
Aaa, ea? (mossa segls maletgs ve dallas pareis) Vez vous fatg chellas
fotografias?

Gion:
(en zichel ampermalo) Naturalmaintg, u cartez vous, tg’ia penda se
lavours digls mies collegas?

(Igl isch sanester sa derva precautamaintg. Nina tgitta noador. Gion la vei,
Sighi betg, el stat cugl dies cunter igl isch sanester)

Sighi:
(mossa sen ena fotografia, tgi mossa ensatge betg definia) Tge vessigl
dad esser chegl?

Gion:
(mossa zuppadamaintg a Nina, sainza vurdar sen la fotografia, tg’ella
duess svaneir) Ena donna imaginada.

Sighi:
Hmmm. (varda anc eneda sen la fotografia, en po pi da manevel) Ia vei
pero nigna donna.

Sonja:
(spert) Perchegl ègl gio ena donna imaginada.

(Nina sera puspe igl isch)

Sighi:
(varda sen Sonja e Gion, scu sch’el vess dus nars davant el) Aa,

Sm-PFA 1-1_La bara ainten stgaffa_(sm)


11
perchegl... (sa struba puspe cunter la fotografia, ironic) Ena bela
fotografia... ins vign prest betg davent, digl spir vurdar.

Gion:
Gist perchegl la venda gio.

Sighi:
Tge tgossas! Quant costa alloura chella fotografia?

Gion:
Per chel maletg am ò en American spurschia 3000 francs.

Sighi:
Ia dess seglple 50 francs, mianc en cotschen daple.

Gion:
(dat igl mang a Sighi, spert) Vandia. Ins dess betg dar tot las ovras d’art
aint igl exteriour. (a Sonja) Savessas te reglar chegl cun chel om? (a Sighi)
Vaia gio az preschento la mia donna?

Sighi:
Chell’onour vaia gio gia.

Gion:
(scu sch’el vess betg santia, metta igl bratsch anturn Sonja) Chegl è la mia
donna.

Sighi:
Gratulesch.

Sonja:
(metta igl bratsch anturn Gion) Chegl è igl mies om.

Sighi:
Tgi vess panso chegl! (sa struba cunter igl publicum) U tgi on da
zuppantar ensatge, u tgi èn schiglio betg digl tottafatg normals, pero chegl
vigna schon anc sessour. (cun en reir foz se per Gion) Pòssa ossa
discorrer cun la mia donna?

Gion:
Scu tgi managez. Giagn aint igl mies atelier... (vo ve tigl isch sanester, igl
derva, dad ot) Donna Forza, ia az port igl voss om! (vo or dad isch)

Sighi:
(lascha la precedenza a Sonja cun ena gesta eleganta, vot dar ad ella en
schlic segl tgigl, so pero gist anc sa retigneir, fascino) Uauuu!

(suonda Sonja or digl isch sanester. I scaligna. Siva d’en’urela vign Sonja
or digl isch sanester, traversa la tribuna, derva igl isch da mang dretg.
Anna e Hans Foffa aintran. Els èn vistgias an moda fitg festiva. Hans fò
ena tscheira, Anna è chella tgi ò aint las tgotschas.)

Sonja:
(curtaschevel) Ea, tge saia far per vous?

Anna:
Nous ans lagn lascher fotografar.

Sonja:
Alloura ischas aint igl dretg li.

Anna:
Nous lagn lascher far en purtret, perchegl tgi festivagn an en meis igl noss
trentavel de da nozzas.

Sonja:
Gratulesch.

Sm-PFA 1-1_La bara ainten stgaffa_(sm)


12
Hans:
(a Sonja) Tge ò’la detg?

Sonja:
(dad ot a Hans) Tgi festiveschas an en meis igl voss trentavel de da
nozzas!

Hans:
(fò ena tscheira) Chegl saia mez.

Anna:
(mossa sen las fotografias pandeidas se) Ègl chegl lavours digl fotograf?

Sonja:
Chegl èn lavours digl artist.

Anna:
(mossa segl madem maletg scu Sighi ansant) E tge vess chella da
represchentar?

Sonja:
Mamma ed unfant.

Anna:
Ma dei! E pertge fò’la betg glez?

Sonja:
Tge?

Anna:
Represchentar mamma ed unfant.

Sonja:
Cun en po fantascheia gartegigl...

Hans:
(ad Anna) Cun en po fantascheia saia er m’imaginar ella sainza
vistgadeira.

Sonja:
(ad Anna) Vasez, igl voss om ò gio ancletg chegl.

Anna:
Vasez vous er or uscheia, sch’el az fotografescha?

Sonja:
Na, tar me ègl anc ve tot.

Hans:
Cumpro.

Anna:
E scu vasagn nous or, cura tg’el ans ò fotografo?

Sonja:
Scu tgi vous lez. Igl signour Fluri è en artist.

Hans:
Tge donn.

Sonja:
(vo ve tigl isch sanester) Igl pi scort cloma igl mies om. (vo)

Hans:
Cò ans laschainsa betg fotografar.

Anna:
Ossa ischans cò, e cò stainsa er.

Hans:
(mossa sen ena fotografia) Vot te vaseir or uscheia?

Anna:
Te ast bagn santia tge tg’ella ò detg. Nous pudagn vaseir or scu tgi lagn.

Sm-PFA 1-1_La bara ainten stgaffa_(sm)


13
Hans:
A me tanschigl scu chegl tg’ia vei or. Ia vign. (vo ve tigl isch dretg)

Anna:
Ma spetga. Nous vagn bagn lia... (corra siva igl sies om, ve tigl isch dretg)

Hans:
Ossa viglia betg ple. (derva igl isch. Gloria vign da dretg. Varda tot
surstada sen Hans).

Gloria:
Ischas vous igl fotograf, tgi ò gugent tot las donnas?

Hans:
(Petga cugls mangs segl brost) Ins veigl betg chegl?

Gloria:
(scassa la testa) Na.

Hans:
Forsa stuessas eir eneda tigl medi dad îgls...

Anna:
Schi ensatgi ò dad eir tigl medi dad îgls, schi ist te chel. Dai, vo ossa. (igl
stompla dad isch or, tots dus von)

Gloria:
(riond) Oha, ia crei tgi cò dettigl anc marmogns... (stat salda sen mez la
tribuna. Gion vign da sanester)

Gion:
(sera igl isch davos el, vei Gloria, sfrouscha igls îgls, la contaimpla puspe,
vo planget ve tar ella, irrito) Ischas vous chel pêr pi vigl?

Gloria:
Veia or uscheia?

Gion:
(anc adegna irrito) Na... betg...

Gloria:
(mossa cunter dretg) Els èn ias or da cò, ed ia sung neida anaint.

Gion:
Donn. Ia va gio cartia tgi la mia abitaziun seia davantada en mulegn da
donnas viglias. La donna viglia sa meida an ena giovna...

Gloria:
Pero per vous è chegl bagn nign problem. Chegl az gartegia sainza
fadeias cun la vossa camera.

Gion:
(gleischa) Aaa, az ègl gio nia ad ureglia chegl?

Gloria:
Tgi è betg anc nia sessour chegl? Perchegl sunga gio cò.

Gion:
Az lez lascher fotografar?

Gloria:
Ve da glez vaia panso. Ia sung model.

Gion:
Aaa tge! (la contaimpla) Alloura lez luvrar per me?

Gloria:
(setg) Ansasez vaia betg panso da luvrar per vous.

Gion:
(penibel) Stgise... Uscheia vaia betg managea... (an prescha) Ia az
angasch per en de.

Sm-PFA 1-1_La bara ainten stgaffa_(sm)


14
Gloria:
Ia va panso pitost ad en contract per en taimp limito...

Gion:
(spert) Ancletg. Ia az dung en contract per en taimp limito.

Gloria:
Per quant dei?

Gion:
En de.

Gloria:
(dat en schem) Aschi bung, en de sen amprova, ed alloura discurrignsa
dalla prolungaziun...

Gion:
Ancletg... alloura, tadle, nous ans dagn igl 'te', e vous ischas la mia
ameia...

Gloria:
En mument! Uscheia vainsa betg fatg giu. Per en contract da taimp per en
de pretendez mecta bler.

Gion:
(baita pi da bass) Igl è angal perchegl tgi aint cò è en nar, tgi crei, tgi la sia
donna, ena cliainta da me, seia la mia amanta.

Gloria:
Ed? È’la glez?

Gion:
Chegl az vo aint navot.

Gloria:
Ossa tadle, ia poss bagn saveir, per tge tg’ia stò tigneir no la testa!

Gion:
Bagn, bagn, er anc far legher... vous stuez far navot oter tgi confirmar, tgi
ena donna seia angal ena cliainta da me e l’otra, tg’è ansasez la mia
vaschigna, seia la mia donna.

Gloria:
Aha. (stebgia) Sche’m eneda, en zichel pi simpel gessigl betg? (Sighi vign
da sanester)

Sighi:
(dad ot) Tge ègl ossa? Niz puspe, u az stòia purtar anaint?

Gion:
(curtaschevel, artifizial) Possa az preschentar ena bunga ameia dalla
tgesa? (metta igl mang anturn Gloria) Chegl è igl mies model preferia...

Gloria:
(a Sighi) Ia va nom Gloria. (contaimpla detagledamaintg Sighi)

Sighi:
Ossuscheia, ena ameia dalla tgesa ischas vous. (a Gion) Quantas da
chellas ameias vez ansasez?

Gion:
Ia na crei betg, tgi chegl az geia aint ensatge.

Gloria:
Glez manegia er ia.

(Sonja vign da sanester)

Sonja:
Tgerign, tge ègl? Duessa... (vei Gloria, vo ve tar ella)

Sm-PFA 1-1_La bara ainten stgaffa_(sm)


15
Gion:
(spert a Gloria) Savessas te declarar spert a chel om tgi chegl seia la mia
donna?

Gloria:
Chegl è la donna digl mies amei Gion Fluri.

(Nina vign er da sanester)

Nina:
Ma, Sighi, betg fò en tal teater, ins stò bela star mal.

Sonja:
(ò stumplo Gloria en zichel d’en mang, a dascous) I amporta navot, tgi tgi
te ist. Confirmar tot ed alloura svaneir. (teira ena bucca da reir artifiziala,
mossa sen Sighi) Chegl è bagn en Tumasch malcartaint.

Gion:
Gloria, savessast confirmar, tgi te vegias anc mai via chella donna ve lò?

Gloria:
(vo ve tar Nina) Na, chella donna vaia propi anc mai via.

Nina:
(a dascous a Gloria) Angraztg, ed ossa pudez puspe eir.

Gloria:
(a Gion) Nous stuessan luvrar ossa. Ia vign aint igl atelier. (vo or digl isch
sanester)

Sonja:
(spert) Ia vign er gist. (suonda Gloria or dad isch)

Gion:
(a Sighi) Ia az stò supplitgier ossa, da bandunar igl mies atelier...

Sighi:
Vign mianc an dumonda, ossa, tgi vign interessant.

Nina:
Alloura fò igl bagn e betg ta deporta scu en pavian schalous.

Sighi:
Tgi è schalous? Chella bela ameia am ò persvadia digl tottafatg. (vo or digl
isch sanester)

Gion:
Angal en mument! Chegl na vo betg... (vo or digl isch sanester)

Nina:
(dat en schem) Ossa vignigl puspe scu adegna. Igl mies om fò bels îgls a
mintga createira feminina, ed ia stung cò cugls mangs veids, perchegl tg’ia
risc betg. Pero, forsa risca tuttegna chest’eda... (vo or digl isch sanester)

(Andi Brutalo vign da davos. El dat en’îgleida precauta sen la tribuna ed
aintra alloura).

Andi:
Ossuscheia, migler na savessigl mianc esser. Tg’ia vign schi tgunsch
ainten l’abitaziun digl fotograf vessa betg cartia. Bung, tg’am è nia
andamaint, tg’ia canoscha Sonja Balocca. Uscheia ins sogl cumbinar igl
ampernevel cugl basignevel. (varda anturn) Cò ò’l chel stroler perfranc
betg zuppo igl film, sch’el igl ò ansomma gio sviluppo. (scasssa la testa)
Am fotografescha dantant digl anguladetsch, e chegl er anc durant egn tgi
vess valia la pagna...

(Sonja vign da mang sanester)

Sm-PFA 1-1_La bara ainten stgaffa_(sm)


16

Sonja:
Tge fast te cò? Te vessas bagn gia da spitgier chive!

Andi:
Igl è schi lungurous sainza tè!

Sonja:
Ia reiv gio dalunga. (igl stompla ve tigl isch davos) Passa ve. Ia vi betg,
tg’igl fotograf at veia.

Andi:
(stino) Na, ia na vign betg anve sainza tè. Ia vi star cò...

Sonja:
(igl stompla ve tigl isch da mang dretg) Alloura vast e basta. Ia stò far ossa
igls mies dueirs da vaschigna e gidar a Gion.

Andi:
Alloura igl geida er ia.

Sonja:
(zaccond) Chegl vo betg. El so duvrar angal me. Te stost eir...

Andi:
Pertge am preschaintas betg simplamaintg? Ia vurdess anturn schi gugent
eneda ainten en atelier da fotografar.

(davos la tribuna ins sainta Max Balocca)

Max:
(davos la tribuna, dad ot) Sonja! Sonja! Ègl nign cò?

Sonja:
(stupeida) Na, igl mies om!

Andi:
(er stupia) Ist anc adegna maridada cun chel campiun da carate?

Sonja:
Ea, anc adegna. Sch’el at vei cò, alloura ègl fitto cun tè. Te stost svaneir!

Andi:
(corra directamaintg ve tar la stgaffa) Ia ma zop ainten stgaffa. (derva igl
isch dalla stgaffa)

Sonja:
Na, betg ainten stgaffa! Vo or da cò! (mossa ve tigl isch dretg)

Andi:
Post amblidar. Igl tigna ainten la tia abitaziun, alloura vaia la mia pasch
per... (svanescha ainten stgaffa, sera igl isch)

Sonja:
(corra ve tar la stgaffa, vot darveir igl isch) Na, betg... (an chel mument
vign Max da davos)

Max:
Aaa, cò ist... Tge fast cò?

Sonja:
(sa volva spert, fò scu sch’ella fiss stupeida) Aaa, te ist gio cò? Vessast
betg lia turnar pir puschmang?

Max:
Igl è sa mido ensatge... Tge fast ansasez ve da chella stgaffa?

Sonja:
(scu schi fiss navot, surfatg) Navot... ansomma navot... ia va simplamaintg
uscheia... per spiras marveglias, ancleist? Vea, nous giagn anve...

Sm-PFA 1-1_La bara ainten stgaffa_(sm)


17
Max:
(disfidont) Tge ègl ainten chella stgaffa?

Sonja:
(spert) Navot, vaia bagn detg. (igl stompla ve tigl isch davos) Te ast franc
fom...

Max:
(stino) Tge ègl ainten chella stgaffa? Ia vi saveir, tge tg’igl è ainten chella
stgaffa! (vo ve tar la stgaffa)

Sonja:
(è pi sperta, sa posa ancunter igls ischs dalla stgaffa) Na, fò igl bagn e
betg derva, spargna’t chel schoc.

Max:
Ia tgap betg schi spert en schoc. Vo d’en mang! (dantant tgi Max tgappa la
sera dalla stgaffa e dantant tgi Sonja sa struba, sa sera igl uman)

uman

2. act

Nignas midadas digl maletg da tribuna.

Cura tg’igl uman sa derva, stattan Max e Sonja davant la stgaffa. Max tigna ainta
mang la sera digl isch dalla stgaffa. Sonja sa struba.

Max:
(derva fitg igl isch. Igl publicum vess da saveir veir ainten stgaffa. Lò è
Andi pandia ve d’en croc ve dalla pare davos dalla stgaffa u ve dalla
stanga dalla vistgadeira. El fò scu sch’el fiss mort. Max varda tot sursto
sen Andi e sera spert puspe igl isch) An nom da Dia, cò penda gio en
mort...

Sonja:
(sa lamantond) Ia... ia m’amposs da navot. El è simplamaintg...

Max:
Ea, ea, ia at crei gio, tgi te vegias da far navot cun chella bara.

Sonja:
(git) En mort... (realisescha gist, tgi Andi sa fò da mort) Ègl chegl betg
sgarschevel?

Max:
Differenta gliout ò ena bara ainten schler. Pero ena bara ainten stgaffa...
(derva igl isch dalla stgaffa, varda anc eneda segl “mort”) Cunaschainsa
betg chel?

Sonja:
(siva tg’ella ò er vurdo curtamaintg ainten stgaffa) Danonder stuess ia
saveir chegl? Ia igl va betg contemplo schi exactamaintg.
Max:
Pero te ast bagn vurdo aint?

Sm-PFA 1-1_La bara ainten stgaffa_(sm)


18
Sonja:
(sa scassa) Ena bara... brrrr... ia sa betg vurdar sen ena bara. Vea, nous
giagn ainten la nossa abitaziun.

Max:
Battast? Nous savagn bagn betg far ossa scu schi fiss navot. Cò ògl en
mort ainten stgaffa, e Gion igl varo mazzo pi prubabel.

Sonja:
Manegiast? Chegl vessa betg panso dad el.

Max:
Creist, ia?

Sonja:
Nous stuessan svaneir dalunga. (steira Max tigl isch davos) Nous
faschagn simplamaintg uscheia, scu schi vessan mianc via la bara.

Max:
(stat salda davant igl isch davos) Chegl saia betg far. Morts laschan
adegna anavos en’impressiun restanta tar me.

Sonja:
(è gio eida davos or dad isch. Davos la tribuna) Ossa vea, chegl vo aint
navot a nous.

Max:
Na, na, nous stuagn far ensatge... (Gion vign da sanester. El è tot confus
ed agito. El vo ve tar la stgaffa.)

Gion:
(stat salda curt avant la stgaffa, varda sen Max, distract e nervous) Aaa,
ischas vous betg en amei da Balocca?

Max:
(quiet) Gion, ia sung igl Balocca.

Gion:
Aaa, perchegl igl sumiglez. (sa volva puspe ancunter igl isch dalla stgaffa,
dat en sagl, sa volva spert, discorra spert e confus) Aaa, vous ischas... te
ist... betg crei, chegl tgi te... navot è uscheia scu tgi para u chegl tgi te
painsas, betg painsa, igl è tot oter u uscheia... hanu... hallo...
halluzinaziuns.

Max:
(quietond) Angal planget, planget, Gion... sast tge? Ia vign or e turn anaint,
e nous antschavagn anc eneda dall’antschatta... (vo or digl isch davos,
turna dalunga puspe, vo ve tar Gion, targlischont) Hallo, Gion, igl mies tger
vaschign, ia sung puspe cò! Scu ast? Ia tschertg la mia donna. Ast te la
veisa?

Gion:
Ea... na... (spert) Igl è tot oter...

(Sonja vign da davos)

Sonja:
Ma Max, ia sung bagn cò.

Gion:
(sa struba vers igl publicum, teira ferm igl flo, surlivgia. A Max) Chegl è gio
la tia donna! Hallo, Sonja, scu ast?

Max:
Ella ò pulit. Pero te paras betg d’aveir pulit. Ast chitos? Te sast, nous
ischan igls ties tgers vaschigns, a nous post confidar tot. (accentuond fitg)
Tot!

Sm-PFA 1-1_La bara ainten stgaffa_(sm)


19
Gion:
(rei artifizialmaintg) Ia va pulit, propi. Te stost betg far chitos per me. Lez
betg eir ainten la vossa abitaziun? Vusoters vez franc da discorrer
ensatge...

Max:
Nous vagn da discorrer cun tè...

Sonja:
Ma Max, oss ist gist pir turno d’en viadi d’affar. Vea, nous passagn ve...

Max:
(stino) Na, igl amprem stòia aveir sclaria chella tgossa, avant na vigna
betg.
Gion:
(agl publicum, despero) Oo, na, el so tot. (sa volva vers Max) Ma chegl è
bagn angal... ia manetg, ia sung sto ainten las strètgas... ed alla fegn
finala... igl è gio capito navot... (Gloria tgitta or digl isch sanester)

Max:
(consternia) Tge? Chegl nomnas te “capito navot”? Tge ògl anc da
capitar...

Gloria:
(spert) Gion, tge ègl? Vignst betg? Nous lagn bagn luvrar.

Max:
(consternia) Luvrar? Ossa? Cun ena bara...

Sonja:
(igl tigna spert stuppo la bucca) Betg, Max. Lascha luvrar chels dus. E
nous stuessan passar ve ossa...

Gion:
Exact, ia stò luvrar ossa. (a Max) Te am perstgisas bagn, ubetg? (vo an
prescha cun Gloria or digl isch sanester)

Max:
(irrito a Sonja) Ast te via chegl? Ast te via chegl? Chel è strubo tras digl
tottafatg.

Sonja:
Diavatschaint, ins ò betg mintga de ena bara ainten stgaffa... (metta la
bratscha anturn culiez a Max) Te am ast mianc anc do en bitsch...

Max:
(peglia davent la sia bratscha) Ma bagn betg cò, cun ena bara ainten
stgaffa.

Sonja:
(sitg) Quantas dovrast ainten stgaffa?

Max:
(indignia) Sonja, fò igl bagn. Scu discorrast? Tigls noss vaschigns ògl do
en mazzamaint...

Sonja:
En mazzamaint? Scu vignst te sen chegl? I pudess gio er esser, tg’el fiss
simplamaintg mort uscheia...

Max:
(la fò siva) Simplamaintg mort uscheia... chel è betg mort simplamaintg
uscheia. Alloura ins vessigl bagn betg gia d’igl pender ainten stgaffa. Ed
ansomma, ia igl stò contemplar anc eneda. Ia va gio via eneda chel om.
(derva igl isch dalla stgaffa, dat en’îgleida. Andi penda en zichel oter ve
digl croc) Ia canosch chella fatscha...

Sm-PFA 1-1_La bara ainten stgaffa_(sm)


20
Sonja:
(sera la stgaffa) Scu ist te bung da vurdar tott’urela ainten chella stgaffa...
(i scaligna, Sonja cugl madem tung) ...i scaligna.

Max:
Alloura vo e derva. Ia vard dantant eneda aint igl atelier. (vo ve tigl isch
sanester, stat salda) Tge ègl? Derva!

Sonja:
(è stada ve tar la stgaffa) Chegl è bagn betg la nossa abitaziun.

Max:
Ossa fò'gl en plascheir. (en po pi da bass) Forsa ègl la pulizeia.

Sonja:
(er ella pi da bass, sarcastic) Creist te, tg’el vegia sa denunztgia sasez?

Max:
Aaa tge, chel è bagn betg schi tgutg... ossa derva eneda igl isch. (Sonja vo
schamond ve tigl isch dretg, derva. Anna Foffa aintra cun zaps energics.
Sonja varda or dad isch, scassa la testa, sera igl isch)

Anna:
(anc dantant tg’ella vo) Ia va repondero. Nous ans laschagn fotografar
tuttegna. (vei Max) Ia vi, tgi vous fetschas en purtret da nous.

Max:
Da nous? (mossa sen sasez e sen Anna)

Anna:
Na, da me e... (varda anturn, a Sonja) Noua è’l ossa?

Sonja:
Nign’idea. Vous ischas rivada suletta.

Anna:
(cloma) Hans! Hans! (vo ve tigl isch dretg, igl derva) Hans! Vea dalunga
aint cò! Dalunga!

(Hans aintra, tot cumadevel)

Hans:
(vo dalunga ve tar Max) Ia sung innocent. Ia va betg lia...

Max:
(spert) Tge vez betg lia?

Anna:
Naturalmaintg tg’el ò lia.... Oramai, antschavainsa.

Max:
Cun tge?

Anna:
Fotografar, tge oter?

Max:
Cò ischas betg tigl dretg. Ia sung er angal en cliaint. Signour Fluri ò cliaints
scu mostgas.

Anna:
(brut) Pertge discorra alloura cun vous? (sa volva vers Sonja) Fasche igl
bagn e clame igl voss...

Sonja:
(spert) Ea, ia clom igl grond artist. (vo or digl isch sanester)

Max:
Ia vign er ia. (vo or dad isch sanester, turna pero dalunga puspe) Pero
betg svaneir, ancletg?

Sm-PFA 1-1_La bara ainten stgaffa_(sm)


21
Anna:
(tschiffa Hans pigl culier) Nigns chitos, chest’eda stainsa cò.

Max:
Chegl spera. (vo)

(Hans ed Anna taian. Hans sa sainta betg propi bagn ainten la sia pel. El
gess igl pi gugent, risca pero betg propi. Siva tg’el ò schlucco igl culier,
scasso or la bratscha e fatg cres cugls calungs, vot el eir ve tigl isch. Pero
alloura igl tigna Anna simplamaintg davos per la giacca. Hans fò dus/treis
zaps aint igl madem li, ceda alloura schamond. Igl madem mument
amprova Andi da neir quietamaintg or da stgaffa. An chel mument vign
Sonja aint digl isch sanester. Ella vei dalunga Andi, ed igl mossa da
svaneir puspe ainten stgaffa. Andi sa zoppa dalunga puspe)

Sonja:
(rei artifizialmaintg, ad Anna) Igl fotograf vign dalunga, pero betg svaneir
puspe. (vo an prescha or digl isch davos)

Hans:
(è sa tschanto dantant. Ossa stat el an peis, vot suandar Sonja).

Anna:
(strocla puspe Hans sen la pultrunga) Cò ègl sto ensatge ve dalla stgaffa.

Hans:
(stat puspe an peis) Na, ella è eida or digl isch davos.

Anna:
(strantg) Stò tschanto! Cò ègl sto ensatge ve dalla stgaffa. Ia sung bagn
betg tgutga. (vot eir ve tar la stgaffa. An chel mument vign Gloria aint digl
isch sanester)

Gloria:
Aaa, cò ènigl puspe. Angal en pitschen mument. (vo or digl isch dretg)

Hans:
(stat automaticamaintg an peis, vot la suandar, vei l’îgleida dad Anna,
schurmegia dalunga la sia fatscha, sa tschainta puspe)

Anna:
Stò tschanto. (vo planget en zichel pi manevel alla stgaffa. Ossa vign Nina
aint digl isch sanester)

Nina:
(vo vers igl isch davos) Vous stuez anc spitgier. (vo)

Anna:
(vo ve tigl isch sanester) Ma, chegl è bagn...

Hans:
(vo automaticamaintg ve tigl isch davos. Cura tg’el ò via Nina ò’l survagnia
gronds îgls)

Anna:
(sen veia vers igl isch sanester, sainza vurdar sen Hans) Hans, tschantar!
(stat salda davant igl isch sanester) Quantas donnas ò’l chel aint cò?

Hans:
(fò betg percumond chest’eda alla sia donna. Vo cun ena fatscha tgi
gleischa or digl isch davos)

Anna:
(derva igl isch sanester, dat aint en’îgleida, sera puspe igl isch) Ossa ègl
aint nigna  ple. (tschertga Hans) Hans! Hans, noua ist? (cloma) Hans! (vo
or digl isch davos)

Sm-PFA 1-1_La bara ainten stgaffa_(sm)


22
Andi:
(vign or da stgaffa, amprova da rivar segls pizs digls peis ve tigl isch
sanester) Tge tgesa malquieta tgi chegl è. (cura tgi Andi è ainten mez la
tribuna, derva Gion igl isch sanester, tgitta noador)

Gion:
Ischas vous igl pêr pi vigl?

Andi:
(stat salda, varda anturn, vei tg’el è sulet, dat digl tgea) Gist uscheia.

Gion:
Vous stuez anc aveir en zichel pazienztga. (vo)

Andi:
(vot eir anavant) Chegl vess betg dad esser fitg grev. Chel è betg digl tot
normal.

(Sonja vign da davos)

Sonja:
Tge fast te cò? Battast? Aint cò è’l bagn igl mies om!

Andi:
(schamond) Ia vi betg pender tott’urela ainten stgaffa. Las tgamolas am
dattan gio igl “te”.

Sonja:
Alloura svanescha. Vo or da cò. (igl stompla ve tigl isch dretg)

Andi:
(sa deliberescha) Post gist amblidar. Cò am plaigl. Ia vi contemplar eneda
en fotograf durant la lavour.

Sonja:
(sa lamantond) Ia sa betg ancleir chegl. Vot te, tg’igl mies om at struba igl
culiez?

Andi:
Glez è betg pussebel. Chel crei gio, tg’ia seia mort.

(davos la tribuna ins sainta vouschs)

Sonja:
(spert) Dai, svanescha ainten stgaffa! (stompla Andi ainten stgaffa, sera igl
isch, sa posa ancunter)

(Anna vign da davos, steira cun ella Hans)

Anna:
Tschaintat e stò tschanto.

Sonja:
(ad Anna) Ischas betg anc nias vedlonder?

Anna:
(indignia) Tge? Chegl duess el ampruar!

Sonja:
Pertge ischas alloura cò?

Anna:
Perchegl tgi nous lagn ans lascher fotografar.

Sonja:
Bung, ia igl dei anc eneda. (vo or digl isch sanester)

Anna:
Ensatge è marsch, chegl am dei igl mies instinct.

Sm-PFA 1-1_La bara ainten stgaffa_(sm)


23
Hans:
Ast te er en instinct?

Anna:
Ossa tedla eneda. Te stost bagn er aveir t’accurschia, tgi ensatge è
marsch. Sast te, tge tg’ia crei?

Hans:
Navot, glez ègl gio.

Anna:
(ò betg sa laschea irritar) Igl fotograf è en om, tgi violescha tot las donnas.

Hans:
(sitg) Stuarossas spitgier, anfignen tgi te vignst vedlonder.

Anna:
(strantg) Betg baita ena tala pulenta!

Hans:
(schema) Angal spetga, te igl ast mianc anc via.

Anna:
Cò fatscha rughel. Schi sa mossa tgi chegl è en zonn da putgeas, alloura
fatscha rughel. (vo ve tar la stgaffa) Ed ossa viglia saveir, tge tg’igl è
ainten chella stgaffa. (derva igl isch. Andi ò mess ena cravatta anturn
culiez e fò scu sch’el vess sa pandia. El tigna or la glianga) An nom da
Dia! (sera igl isch) Ossa savainsa, igl fotograf è mort!

Hans:
Bung, alloura giainsa.

Anna:
Cò ainten stgaffa penda’l! Sa pandia!

Hans:
Chegl è usito tar chels tgi sa pendan, els pendan.

Anna:
Chegl è betg en spass, Hans. El penda ainten stgaffa.

Hans:
Tgi?

Anna:
Ia pains, igl fotograf.

Hans:
(vo ve tar la stgaffa, derva igl isch, dat ena curta îgleida, sera dalunga
puspe igl isch, stompla Anna en toc davent dalla stgaffa) Nous igl vagn
betg via.

Anna:
Naturalmaintg tg’igl vagn via.

Hans:
(sa tschainta segl canape) Te forsa, ia n’igl va betg via.

Anna:
E tge faschainsa ossa?

Hans:
Navot. Spetga, tge tgi capeta. (Nina vign da davos)

Nina:
(sa tschainta dasper Hans segl canape. Ad Anna) Tge faschessas vous,
schi vessas en om, tgi è d’en mang anvilgious, tgi corra pero da l’oter
mang siva tot chegl tgi porta rassa?

Anna:
(sa dumandond) Mazzar?

Sm-PFA 1-1_La bara ainten stgaffa_(sm)


24
Nina:
A glez painsa tott’urela.

Hans:
(ò vurdo tott’urela cun gronds îgls sen Nina. Ins vei, tg’ella igl plai) Possa
tschantar sen la vossa schanuglia?

Anna:
(indigneida) Hans, tge ògl chegl da muntar? (pi da bass a Hans) Chegl
è’la.

Hans:
(gleischa) Ed anc tgenegna.

Nina:
(a Hans) Sch’ia pudess tschantar sen la vossa schanuglia...

Anna:
(sa tschainta directamaintg sen la schanuglia da Hans) Cò tschaint ia gio!

Nina:
(stat an peis, vo ve tigl isch sanester) Ia sa simplamaintg betg, tge tg’ia
duess far... (Gion vign da sanester)

Gion:
(respeira surlivgeidamaintg) Aaa, cò ist.

Nina:
(en zichel desperada) Ooo, Gion, tge fò’l?

Gion:
El è fitg prous.

Nina:
Speragn tgi resta er uscheia... Tigna’m fitg.

Gion:
Ma bagn betg ossa. (ad Anna, tgi tschainta uscheia, tg’ella zoppa Hans)

Anna:
(saglia an peis) Ischas vous betg sto en om ansant?

Gion:
(vei ossa Hans) Aaa, chegl ischas vusoters. Vous stuez anc spitgier en
mument.

Hans:
Nous spitgagn.

Anna:
(impertinenta) E quant dei duessans spitgier?

Gion:
En zichel pazienztga stuez schon piglier cun vusoters...

Anna:
E tge anc? Igl barschung da daints? Igl satg da durmeir? U ena pistola?

Hans:
(stat se, fò en pêr pass dalla vart) Betg tgi creias, tg’ia vegia da far
ensastge cun chella donna.

Gion:
Ia sung propi sto stupia. Vous vasez or tot oter tgi l’oter...

Nina:
(teira anavos Gion) Vea, nous giagn ainten l’abitaziun. (tots dus von or digl
isch davos)

Hans:
Tge ò’l detg?

Sm-PFA 1-1_La bara ainten stgaffa_(sm)


25
Anna:
Ast te t’accurschia ensatge? Ia at va bagn detg, tgi chegl seia en
letgafemnas. Chel è bagn marido cun l’otra.

Hans:
Tgenegn è chel “oter”.

Anna:
Tge pulenta rachintas?

Hans:
Nigna pulenta. El ò detg, tg’ia veia or oter, tgi l’oter.

Anna:
T’accorschas betg, tg’el vot angal midar igl raschieni? El è mianc en
fotograf.

Hans:
Aha, te canoschas oramai igl fotograf. Te ist gio stada cò eneda cun en
oter.

Anna:
Dei’am eneda, ist te malsang?

Hans:
El ò detg. (i scaligna)

Anna:
Vo a darveir, alloura ò igl ties tscharvi da pansar ensatge oter.

Hans:
(vo ve tigl isch dretg) Ia pains...

Anna:
Stò cò! Ia vign! Schiglio scappas angal anc eneda.

Hans:
Glez fiss igl migler...

Anna:
(igl stompla anavos segl canape) Cò stast. Chella tgossa tignainsa tras.
(derva igl isch dretg. Gloria aintra)

Gloria:
Angraztg. Ia va angal stuia eir per la mia pistola, per tigneir chels omens
davent digl mies corp.

Hans:
(è gio puspe sto an peis, vess gist lia eir tot targlischond ve tar Gloria)
Eee, tge? (sa tschainta spert puspe)

Anna:
(a Hans) Ella sagetta sen omens, tgi on betg ainta mang igls sies mangs.

Hans:
(metta dalunga igls sies mangs ainten cassatga)

Gloria:
(riond) Schi nosch n'ègl tuttegna betg. Ia sung betg en’assassigna.

Anna:
(liagond) Alloura vez betg casualmaintg...

Hans:
(spert) Na, ò’la betg. Ella è gio pir gist eida per la pistola.

Glaria:
Eba... vous lessas az lascher purtretar digl grond artist.

Anna:
Chegl vainsa gia an senn.

Sm-PFA 1-1_La bara ainten stgaffa_(sm)


26
Gloria:
Pertge niz alloura betg gist aint igl atelier? Alloura savessans eneda
antschever a parager.

Hans:
Pero angal schi mattez d’en mang igl amprem la vossa pistola. Noua la
vez ansomma?

Gloria:
(rei surmanontamaintg) Ainten en li adatto strategicamaintg... Spitge, ia
vign gist puspe. (vo or digl isch sanester)

Anna:
(da bass) T’accorschas ensatge? Chegl è tot assassigns potenzials. E la
bara è ainten stgaffa. Chel cass schliainsa nous...

Hans:
Te, ia betg. Ia crod seglple ainten ena schliaziun.

Anna:
Betg seias en tal tgagliatgotschas! Chegl è igl noss pensum scu
burgheis...

(Sonja vign da sanester)

Sonja:
Aa, vusoters ischas anc adegna cò. Ò igl fotograf betg anc az piglia
vedlonder?

Anna:
(precaut) Vous managez igl voss om?

Sonja:
Chel manegia... noua è’l ia ansasez? (Anna mossa directamaintg anavos,
Hans da mang dretg) Oramai or da cò. (vo or digl isch davos)

Hans:
(plagn ramproschas) Te bov. Oss igls trap’la inflagranti.

Anna:
(sainza emoziuns, scu sch’ella schess chegl diesch gedas an de) Betg
dei’am bov, (alloura cun en reir, cuescha) Chegl ò’l mirito. Tge ò chel da
violar otras donnas.

Hans:
Chel violescha perfranc nignas. Veist betg, tgi chellas igl corran siva scu
naras?

Anna:
Chegl è puspe tipic om... (sainta ensatge e sa tschainta spert segl canape
dasper Hans)

(Gion vign da davos. El è anc pi nervous ed agito tgi ansant. Las sias
tgotschas èn davertas, ed el amprova, da las sarar. Pero la seranetga
tracla)

Gion:
(vign noadaint en pêr zaps, è angal occupo cun las sias tgotschas) Tot
ainten la veta sa sera naturalmaintg, angal las mias tgotschas betg...

Anna:
(malign) Duessa gidar?

Gion:
(dat en sagl) Aaaaaaa, tge faschez vous cò?

Anna:
Az ragurdez betg ple? Nous ans lagn lascher fotografar.

Sm-PFA 1-1_La bara ainten stgaffa_(sm)


27
Gion:
Aaa, ea, vous ischas igl pêr pi segls onns. (la seranetga sa sera
tottanegna sainza sforz) Alloura... antschavainsa?

Hans:
Cun tge?

Gion:
Cugl discurs dall’antschatta. Scu lainsa far?

Anna:
An mintga cassa cugl apparat da fotografar.

Gion:
Tge? Aaah, ea,.... naturalmaintg cugl apparat da fotografar. Ia... ia va
managea, tge culissa lainsa? Faschainsa a moda da folclora?

Hans:
Tge lora?

Gion:
Ia va detg folclora.

Anna:
Schi vigls ischans er betg. Ia va panso ad ensatge modern.

Gion:
Scu tgi lez. Ste eneda an peis. (masterla e teira ve digl vistgia dad Anna,
fò ena tscheira) Chegl stuessans pero alloura trer or e...

Anna:
(vilada) He, he, ia sung betg egna digl voss concubinat!

Gion:
Vous stuessas am lascher fittar discorrer... ia va managea, schi lez aveir a
moda moderna...

Anna:
Chel vistgia lascha aint!

Hans:
Fasche chegl tg’ella dei. Igl è pi scort, schiglio...

Gion:
(en zichel ampermalo) Bung, bung! Scu tgi lez! Ia va angal managea, tgi
pudessas trer aint en oter vistgia. Chegl az faschess neir pi giovna.

Anna:
(a Gion) Chel vistgia lascha aint. Chegl è igl mies migler toc!

Gion:
Bung, bung... (sa volva vers Hans, teira er ve digl vistgia da Hans, peglia
igl faziel or dalla cassatga sessom dalla giacca da Hans) Vez navot oter tgi
chel faziel?

Hans:
(setg) Bagn, peis freids... pero chels rabeglia betg ainten chella cassatga.

Gion:
Tge? Ed ia va cartia... (steira en zichel d’ena vart Hans) Sche’m eneda,
eras betg pi gioven ansant?

Anna:
(brut) Betg discurri ena tala pulenta! Ans fotografe planget!
Numnadamaintg gist cò davant la stgaffa. (sa metta davant la stgaffa)

Hans:
Ma la mia meirigna, chegl vo bagn betg...

Sm-PFA 1-1_La bara ainten stgaffa_(sm)


28
Gion:
Exact, chegl vo betg...

(Max vign da sanester)

Max:
Noua è'la la mia donna?

Gion:
(mossa spert ancunter davos) Lò, lò!

Max:
(vei Anna a star davant la stgaffa) Tge faschez ve da chella stgaffa?

Anna:
Nous ans laschagn fotografar. Chegl vei franc or bagn, forsa anc cun
davert igl isch.

Max:
(varda sen Gion) Chegl è impussebel, ubetg?

Gion:
(spert, sa scumbeglia) Na... betg... naturalmaintg betg. Ia manetg...

Max:
Schi lez neir fotografos, alloura aint igl atelier per plascheir. (igls stompla
ve tigl isch sanester)

Anna:
(vilada) Tge vogl aint chegl a vous?

Max:
Betg az dispite cun me. Ia sung campiun da carate. Aint da cò vogl!
(stompla Anna or digl isch sanester, vo per Hans, stompla er lez or dad
isch) Scheia, Gion, nous giagn. (vo er or digl isch sanester)

Gion:
(vo ve tar la stgaffa, derva igl battung dallas tgotschas, las lascha crudar,
derva la stgaffa) Ia stò trer aint en pêr otras tgotschas. Chegl è gio...

Andi:
(tanscha en pêr tgotschas a Gion, sa sera puspe aint)

Gion:
(peglia las tgotschas, sainza vurdar) Angraztg... (las vot trer aint, stat
tottaneneda eira dantant digl muvimaint, derva igl isch dalla stgaffa, vei
Andi, tgi fò puspe da mort, pandond ve digl croc, sera starmanto puspe igl
isch, scassa la testa, sfrouscha igls îgls, varda puspe ainten stgaffa, sera
igl isch, sa posa tot stramia cugl dies ancunter la stgaffa) An nom da Dia,
chegl na surporta betg.

Sonja:
(vign da davos, vei Gion sainza tgotschas) Ma Gion... (da furbaz) Duessa
ma trer or?

Gion:
(scassa la testa) Ia... ia va ossa... betg gost da fo.... fotografar. (è angal
cun ena tgomma ainten las tgotschas, vo ve tar Sonja, steira siva las
tgotschas) Ti... tigna’m fitg, ia vi ossa neir histeric, pero angal planget.
(antscheva a sbrigeir angal da bass) Aaaaaa! (vign en po pi dad ot)
Aaaaaaaaa!
Sonja:
(metta la bratscha anturn el, igl teira ancunter ella) Oss angal planget... tot
an quietezza. Tge ègl capito?

Gion:
(mossa sen la stgaffa) Cò! Aint cò..... aaaaaaa!

Sm-PFA 1-1_La bara ainten stgaffa_(sm)


29
Sonja:
Quiet, angal quiet. Tge ègl aint cò? Duessa vurdar eneda?

Gion:
Ena... ena bara! Aint cò ògl en mort!

Sonja:
Ma dei te...!

Gion:
Sch’ia at dei! Ed ia igl canosch..... ia manetg, ia igl va cunaschia. Avant en
pêr minutas vaia anc discurria cun el.

Sonja:
(indigneida) Tge? Te ast discurria cun el?

Gion:
(betg ferm) Alloura era'l gio anc veiv.

Sonja:
Tge ò’l detg alloura?

Gion:
Ia sa betg... tg’el seia igl pêr pi vigl, u uscheia ensatge.... Ma... (varda sen
la stgaffa)

Sonja:
(igl stretga sur igls tgavels) Ta quieta puspe. El so gio betg esser sto igl
pêr pi vigl... ist propi sieir, tgi te ast via en mort?

(Max aintra da sanester)

Gion:
Oooh, ea, perfranc. (teira Sonja ancunter el) Ia sung digl tottafatg sieir.

(Max vign da sanester, vei els dus s’ambratschond)

Max:
Ha!!! Az vaia traplo?! Az vaia traplo! Ia va gio adegna smino...

Gion:
(lascha eir Sonja) Betg fò’m ensatge, Max! Igl è betg uscheia... Te veist
chegl tot fallo... igl è... (untgescha d’en mang, s’orientescha planget vers
igl isch sanester)

Max:
Scu ègl alloura?Ia at trapl an bratscha dalla mia donna, cun giu las
tgotschas...
Gion:
(despero) Ia va gio angal mido tgotschas...

Sonja:
El ò vurdo ainten stgaffa!

Max:
(sa volva cunter Sonja) Tge?

Gion:
(peglia la pussebladad, corra ve tigl isch sanester) Chegl sunga betg sto
ia!! (vo or dad isch)

Sonja:
(tot quiet a Max) El ò via la bara ed è ossa tot confus. Ia igl va gist lia
calmar, cura tgi te ist rivo.

Max:
Ma el ò bagn el...

Sm-PFA 1-1_La bara ainten stgaffa_(sm)


30
Sonja:
Oramai betg. El ò reagea digl tottafatg histeric, siva tg’el ò la veisa.

(Anna vign da sanester, sbrigiond)

Anna:
Ageid! El am vot violar! Ageid, pulizeia! Ageid! (vo or digl isch davos)

Max:
O sontga pazienztga, ossa antscheva er anc chella a batter. Vea, nous
giagn ainten la nossa abitaziun.

Sonja:
(stompla Max or digl isch davos, vo spert ve tar la stgaffa, la derva spert)
Schi te svaneschas betg dalunga, ist propi ena bara... (sera spert igl isch.
Sighi e Gloria vignan da sanester)

Sighi:
(ò grond chito da Gloria) Nagliour ins ògl igl sies pôss, ubetg...

Sonja:
(s’anrei) Ia sung gio davent.

Gloria:
Oooh, chegl è betg da basigns, angal ste cò.

Sighi:
Vous stuessas vurdar eneda digl voss om. Ia crei tg’el seia nia tschif
mecta fitg. El corra anturn sainza tgotschas e tamainta las donnas.

Sonja:
Vous vez raschung. Ia stò vurdar en zichelign dad el. (sorta digl isch
sanester)

Sighi:
(peglia ainta bratsch Gloria) Finalmaintg eneda sulets... Nous dus sulets.
Ni, nous schluitagn ainten stgaffa, alloura ègl nign tg’ans vei e nign tg’ans
disturba.

Gloria:
(sa schleia en zichel da Sighi) Ma bagn betg ainten stgaffa. Tge lainsa far
lò?

Sighi:
(teira Gloria ve tar la stgaffa) Aint igl stgeir ègl bel reir...

Gloria:
Ia vi pero mianc reir.

Sighi:
(stat cugl dies cunter la stgaffa, palpa davos el la sera, derva igl isch) Pero
ia. E te vot bagn er. (la teira ancunter el)

Gloria:
(lascha far e fetga igls îgls sen la “bara”. An chel mument vign Nina da
davos)

Nina:
(git) Sighi! Peglia dalunga davent la detta da chella donna! Ins pò betg at
lascher en mument sulet! Supponer me, pero las far sez...

Sighi:
(metta adretgse Gloria, lascha eir ella, vo ve tar Nina) Ma tgerigna, ia va
bagn angal lia tigneir Gloria, per betg tg’ella detta giu. (stat salda sen
mesa veia, sa volva vers Gloria) Ubetg, chegl è bagn la verdad?

Gloria:
(ò dalunga saro puspe igl isch ed è sa pusada ancunter la stgaffa,
distracta) Ea, ea, chegl è la verdad.

Sm-PFA 1-1_La bara ainten stgaffa_(sm)


31
Nina:
(indigneida a Sighi) Betg dò’m da creir da chegl, te pitasca! Ia at canosch
bagn! Te ast anc mai savia lascher la detta dad otras donnas. Siva mintga
rassa ist curria! En de at mazza anc!

Sighi:
(quiet) Chegl è betg bagn, tgerigna. Igl è propi sto navot... Vea, lasch’ans
eir aint igl atelier. Ia crei, tgi signour Fluri dovra igl noss ageid. El vo a
spass sainza tgotschas ed è digl tottafatg gl’egn tranter gl’oter.

Nina:
(surstada) Aaah, ea? Chegl stòia veir. (vo or digl isch sanester cun Sighi)

Gloria:
(derva igl isch dalla stgaffa, contaimpla la “bara”, totga levet cugl det sen la
fatscha e segl bratsch dad Andi)

(Gion vign da sanester. El è digl tottafatg or da sasez. El ò bagn tratg aint
las tgotschas, pero la tgameischa penda noador, prest tot igls battungs
daverts ed igls sies tgavels èn sbiriglias. Aint igl mang dretg ò’l en cuntel
da gummi)

Gion:
(stat salda ainten mez la tribuna, sa volva vers igl publicum) Chegl è
simplamaintg mengia bler per me... ossa saia angal anc far harakiri.

(dantant tgi Gion peglia tgatsch cugl cuntel, sa sera igl uman

uman

3. act

Nigna midada digl maletg dalla tribuna.

Cura tg’igl uman sa derva, stat Gion ainten mez la tribuna, varda segl publicum. Igl
sies mang dretg cugl cuntel da gummi stenda el d’en mang or. Davos el stat Gloria.

Gion:
(pitescha) Oss adia la mia tgera patria.

Gloria:
(igl peglia igl cuntel or da mang)

Gion:
(vot sa furar, s’accorscha, tg’el ò navot ainta mang, peglia en oter cuntel
da gummi or da cassatga, antscheva anc eneda da davant) Oss adia la
mia tgera patria... (vot puspe sa furar. Pero Gloria ò gio puspe piglia igl
cuntel or da mang. El varda segl sies brost) Chels cuntels d’ozande èn er
betg ple chegl tgi eran eneda. (peglia en terz cuntel or da cassatga, peglia
puspe tgatsch)

Gloria:
(igl peglia puspe igl cuntel or da mang) Pertge vot ta mazzar?

Sm-PFA 1-1_La bara ainten stgaffa_(sm)


32
Gion:
(sa lamantond) Ma i vo gio mianc...

Gloria:
Perchegl tgi ia at va piglia davent igls cuntels... Pertge vot far? Perveia da
chella bara ainten stgaffa?

Gion:
(stramia) Te ast la veisa?

Gloria:
Naturalmaintg tg’ia va la veisa. Ast te mazzo chel om?

Gion:
(scutigna prest, varda sen la stgaffa) Perfranc betg. Ma betg ia! Te sast
tg’ia na sa mianc far digl mal ad ena mostga.

Gloria:
Alloura stògl esser sto ensatgi oter. Ast te en’ideia, tgi tgi vess pudia far
chegl?

Gion:
(puspe sa lamantond) Danonder vess ia da saveir chegl? A me ègl mai
nign tgi rachinta ensatge.

Gloria:
Manegias betg, tgi stoptgan clamar la pulizeia?

Gion:
(git) La pulizeia? Pertge la pulizeia? Ia va bagn fatg navot... (sa tigna pigl
front) Oooh, na, ia va gio mez telefono alla pulizeia!

Gloria:
Perveia dalla bara ainten stgaffa?

Gion:
Na, lò er'la mianc anc. Ia manetg, alloura è’la mianc anc stada ainten
stgaffa. Chegl è gio sto avant ouras... u deis?

Gloria:
Pertge ast alloura telefono alla pulizeia?

Gion:
Ia va fotografo en lader... (starmanto) An nom da Dia, forsa è’l gio cò ed ò
strubo igl amprem eneda igl culiez ad egn digls mies cliaints, ed ia sung igl
proxim.

Gloria:
Noua ast alloura igl film?

Gion:
Zuppo aint igl labor. Ia sung mianc anc nia digl sviluppar.

Gloria:
Alloura stuessas far chegl, per tgi te igl canoschas, sch’el vign.

Gion:
Ea, ea, chegl stuessa... pero ia sa ossa betg... (mossa cunter anavos) Cò
è en om, tgi è ferm persvadia tg’ia vegia ensatge cun la sia donna...
(mossa vers sanester) Cò è en om, tgi suppona anc adegna tg’ia vegia
ensatge cun la sia donna... Ensanouas è ena donna, tgi crei, tg’ia la viglia
violar... Ainten stgaffa ègl ena bara... e forsa è schizont igl lader ainten
tgesa. E mintga mument ègl pussebel tgi la pulizeia vigna... nous stuagn la
metter or da peis!

Gloria:
Tgi? La pulizeia?

Gion:
Na, la bara! – u anc migler – ia ma pend.

Sm-PFA 1-1_La bara ainten stgaffa_(sm)


33
Gloria:
Glez at nizzigiaro navot. Ia tagliaro per mez la soua.

Gion:
(sa lamantond) Ast alloura nigna tgapientscha per me? Ia sung fotograf...
ia sung artist, e scu artist sunga “ebba” sesibisel... sesibin...

Gloria:
(dat en schem) Sensibel, ia sa. Tuttegna...

(Nina vign da sanester)

Nina:
(fitg quiet) Gion, faschessas igl bagn e telefonessas ad en medi?

Gion:
(er quiet) Mengia tard. Ia sung gist ma decidia da dar ena fegn alla mia
veta.

Nina:
Na, chegl è navot per tè. Igl mies om am ò ampermalo fitg.

Gloria:
Aah, ea? E perchegl duvrez en medi?

Nina:
Ins stuaro cuser?

Gion:
An nom da Dia, anc ena bara? (sarcastic) Ea, ea, angal fasche anavant
uscheia. Mide igl mies atelier da fotografar an en institut da sepultura.

Gloria:
(a Nina) El è bagn betg mort, ubetg?

Nina:
Ia crei betg. El ò angal ensatge ve digl tgea.

Gloria:
Vea Gion, nous stuagn eir a vurdar chegl. (vo or digl isch sanester)

Gion:
(sa lamantond a Nina) Tger Nussigner, scu vaia mirito chegl?

Nina:
A tgesa am ò’l mai ampermalo uscheia.

Gion:
Pero stost gist igl dar freidas? La pulizeia pò neir mintga mument aint dad
isch. Chels pon creir, tg’ia igl vegia do egna giu pigl tgea.

Nina:
Ia scharo, tg’ia vegia fatg chegl.

Gion:
Angraztg. Angraztg fitg... e tge dei ia, schi cattan la bara?

Nina:
Anc è’l betg mort.

Gion:
Na, ia manetg, chel ainten stgaffa!

Nina:
Ainten stgaffa ògl en mort? (vo ve tar la stgaffa, la derva, varda veadaint,
sera igl isch, vo en pêr pass vers igl isch sanester, stat salda ed antscheva
tottanegna a sbrigeir)

Sm-PFA 1-1_La bara ainten stgaffa_(sm)


34
Gion:
(tigna stuppo la bucca ad ella) Betg sbrigia uscheia. Ia sbritg gio betg. (tots
dus von or digl isch sanester. Hans vign igl madem mument. El ò ainta
mang dretg ena clocca vinars, aint igl sanester en magiol. El è gio en
zichelet sturn)

Hans:
Sch’ins vei ensatge uscheia, plai’la l’atgna donna puspe... Tge ins ògl
d’ena donna tgi vei or bagn, tgi schlaga pero segl tgea... Ossa so’l mianc
ple la vaseir... Ed a chella vaia lia tschantar sen la schanuglia... (tschainta
segl canape, scassa la testa, sveida aint vinars, beva, stat an peis giond
an ettas, vo ve tar la stgaffa, derva igl isch, sveida aint igl magiol plagn)
Cò, duessas er betg veiver ple scu ena bara...

Andi:
(peglia or da mang igl magiol, beva or tot, dat anavos igl magiol, teira no
igl isch dalla stgaffa)

Hans:
(vot bever sez igl vinars, s’accorscha, tg’igl è aint navot ple, varda tot irrito
digl magiol ve tigl isch dalla stgaffa ed anavos) Vaia ia oss u ò ella... el...
(derva puspe igl isch, dat en’îgleida, vei la bara, sera igl isch) Forsa tg’ia
stuess bever anc en magiol... (vo dus pass davent dalla stgaffa. Viout vers
la stgaffa) Per far alla franca... (sveida aint igl vinars, beva)

(Anna aintra precautamaintg)

Anna:
(respeira cuntainta, cura tg’ella vei Hans) Ò’l fitto?

Hans:
Tgi manegias?

Anna:
Igl violader.

Hans:
(stupia) Tge?

Anna:
Ins ò bagn gist santia ena donna a sbrigeir.

Hans:
Ea, tè. Ed alloura ist curreida davent.

Anna:
Ea, betg baita ena tala pulenta. Gist ansant ins ògl santia ena donna a
sbrigeir.

Hans:
Glez vaia bagn detg... ed alloura ist curreida davent... pertge ansasez?

Anna:
(strantg) Hans, vea no cò ed am varda aint igls îgls!

Hans:
(stat an peis davant ella, la contaimpla) Curious, scu tgi en pêr vinars at
meidan.

Anna:
Ia va bavia nign vinars.

Hans:
(rei) Te betg, pero ia.

Sm-PFA 1-1_La bara ainten stgaffa_(sm)


35
Anna:
(vot tschiffer la clocca) Dò’m dalunga chella clocca! Te sast tgi te
varteschas nign alcohol!

Hans:
(zoppa spert la clocca davos igl dies) Ia vartesch er betg, schi en om vign
schlago. E tuttegna vaia stuia vurdar tiers.

Anna:
Tgi è nia schlago? Igl violader? Chegl ò’l mirito.

Hans:
(vo planget anavos cunter la stgaffa) Na, l’oter...

Anna:
Te manegias igl mort? Pero chegl n’ast gio mianc savia veir...
Hans:
Na, anc en oter...

(Max vign da davos)

Max:
(ad Anna) Aa, cò ischas? Noua ischas vous az zuppos?

Anna:
(a Max) Faschessas igl bagn e piglessas davent la clocca agl mies om?
Chel discorra tgossas confusas.

Max:
Schi ensatgi è cò en po confus, schi ischas vous chegl. Pertge vez sbrigia
ansant?

Hans:
Ha? Ha? (sveida aint igl vinars, fò viva vers la stgaffa, beva)

Anna:
Perchegl tg’igl om sainza tgotschas am ò lia violar!

Max:
(rei) Gion violess mai ena donna. Tge pulenta... (Sonja vign da sanester.
Max sa volva directamaintg vers Sonja) Chegl sast perfranc confirmar er
te, tgi Gion na savess mai violar ena donna.

Nina:
Mai.

Hans:
(stat an peis dasper Sonja, glischa, varda ainten la sia stgavladeira)

Anna:
(a Sonja) Vous stuez bagn deir chegl. Vous ischas alla fegn finala la sia
donna.

Max:
Tge?!

Sonja:
(fitg quiet) Veist! Tge ins ògl da spitgier d’ena donna, tgi crei tgi Gion seia
en letgafemnas? Chella è perfranc betg digl tot normala.

Anna:
(indigneida) Tge az lubiz ansasez? Ia sa bel exact tge tg’ia dei! Hans, tge
deist te da chegl?

Hans:
(varda anc adegna ainten la stgavladeira da Sonja) Aah, tge belezza. Ah,
tge belezza...

Anna:
(sbrigia) Hans, saintast navot?

Sm-PFA 1-1_La bara ainten stgaffa_(sm)


36
Hans:
Tge ègl? Nignsa fotografos ossa?

Sonja:
(ad Anna) Betg sbrigie uscheia se pigl voss om...

Anna:
(vilada) Vous... vous... chegl az vo aint ansomma navot! (mossa sen la
stgavladeira da Sonja, a Hans) E te calas da vurdar aint per la sia
stgavladeira!!!

Max:
Ossa tadle, betg fasche schi tgutg. Chegl è la mia donna. Scu niz sen
l’ideia, da pretender, tg’ella seia la donna da Gion?

Anna:
Perchegl tg’ella ò detg glez. (mossa vers sanester) E chel ò er detg.

(Gion vign an chel mument da sanester)

Max:
(vo dalunga ve tar Gion) Ègl la verdad, tgi te vegias detg, tgi la mia donna
seia la tia?

Gion:
Tgi dei da chegl?

Max:
(mossa sen Anna) Chella donna. (tgappa Gion per la tgameischa, dat ena
tschigneida cugls îgls, betg fitg serious) Te ast ossa la schanza da deir la
verdad, avant tgi nous ans nudagn aint igl ties sang...

Anna:
(strameida) Vous nirossas bagn betg agl mazzar?

Gion:
(spert) Lainsa betg sclareir chegl aint igl atelier?

Sonja:
Chegl è ena bung’ideia. Ossa giainsa tots ansemen aint igl atelier.
(stompla tots or digl isch sanester, sa volva spert, vo tar la stgaffa, derva
igl isch) Dai, vo! Svanescha!

Andi:
(stat ainten stgaffa) Na, ossa betg anc... Chegl è mengia privlous. Igl ties
om... (sera spert la stgaffa)

(Max vign da sanester)

Max:
Tge ègl, Sonja? Tge masterlas gio puspe ve da chella stgaffa?

Sonja:
(spert) Max, nous stuessan lascher svaneir chella bara. T’imaginescha
eneda, tg’igls dus vigls cattan la bara...

Max:
Schi noua vot eir cun ella?

Sonja:
Nous la purtagn simplamaintg or an pierti e la mattagn lò giumez...

Max:
Battast? Ma bagn betg ainten pierti! Lò ègl gio mintgign tgi la catta.

Sonja:
Alloura ainten la nossa abitaziun...

Sm-PFA 1-1_La bara ainten stgaffa_(sm)


37
Max:
Vign mianc an dumonda. Chella stat bagn cò. Avant tgi la tgossa è betg
sclareida, vign’la betg or da stgaffa. Ed ossa giainsa aint igl atelier. Lò
dattigl da sclareir ensatge, manegias betg er te?

Sonja:
(dantant tg’ella vo ve tigl isch sanester) Te creist bagn betg chella
tgutgadad? Chella donna ò ena roda tgi mantga. Chella batta. Igl amprem
crei’la, tgi Gion seia en letgafemnas, alloura tg’ia seia la sia donna, e
sch’ella cattess la bara...

Max:
Chegl sclarignsa ossa tot aint igl atelier. (tots dus sortan sanester)

(Andi derva igl isch dalla stgaffa, dat en’îgleida precauta, vign or da
stgaffa)

Andi:
(respeira surlivgeidamaintg) A Dia seia angraztgea, finalmaintg nign tgi è
cò. Chegl è gio ena tgesa da narramainta. Ed alloura anc chels dus tgutgs
vigliets. Ossa saia aglmanc, tgi chel schani ò betg anc sviluppo igl film.
Ossa stòia angal anc tschiffer igl film e svaneir, avant tgi la pulizeia vign...
(el sa schluita veador, sera quietamaintg igl isch)

(Gion vign da sanester)

Gion:
Ia sung bagn betg tgutg ed am lasch mazzar. Schi vign or tot, schi am
peglia Max dapart cun en pêr freidas da carate, ed igl om da Nina am
steira giu la pel. E chels dus vigliets pudessan anc esser agl cass d’am
tagler giu ensatge... (sa lamantond) Tger Nussigner, scu sunga rivo ainten
chella boglia? Ia va bagn angal lia en pêr belas ouras cun... (vo aint per
Andi, tgi è sa mess ainten veia)) Aaaa! Tgi ischas vous? (igl canoscha)
Aah, nous ans vagn gio amprandia a canoscher. Vous ischas igl pêr pi
vigl, ubetg?

Andi:
Ea, mancumal...

Gion:
Vous stuez anc aveir en zichel pazienztga.

Andi:
Nign problem. Ia va gio ena tscherta rutina da spitgier...

Gion:
Ia ma pat angal spert giu dalla terrassa.

Andi:
Bung sgol. Cura tgi turnez, purte’m en traclo.

Gion:
Ia turn betg ple. Cura tg’ia sung chigiu, sunga ena bara... (s’interrompa,
varda tot stramia sen Andi) Mareia da Dia, vous ischas gio la bara!

Andi:
(Dat en schem) Chegl az figurez angal.

Gion:
Chegl ma figurescha betg angal!! Ia az va via. Cò ainten stgaffa! Mort!

Andi:
(cun ena ghigna fitg seriousa) Ia pend anc adegna ainten stgaffa.

Gion:
Tge? Vous ischas bagn davant me! Ed ia discor cun vous.

Sm-PFA 1-1_La bara ainten stgaffa_(sm)


38
Andi:
Vous az sbaglez. Ia sung angal igl sies spiert.

Gion:
Eh, tge? (sfrigna) Vous am lez tigneir pigl nar, ubetg?

Andi:
Ni, giagn ve tar la stgaffa e vurdagn, sch’ia pend anc aint lò. (igl stompla
ve tar la stgaffa)

Gion:
Tge tgutgareia... (derva igl isch dalla stgaffa) Cò, vurde! Vous ischas bagn
betg cò!

Andi:
(dat en pugn giu pigl tgea a Gion) Ed ossa?

Gion:
(volva igls îgls, cun en reir tgutg) Vous am vez schlago. Vous am vez do
egna giu pigl tgea... hehehe...

Andi:
Chegl fatscha adegna uscheia, schi ensatgi am è ainta peis... Ed ossa
ainten stgaffa, per tg’ella seia occupada anavant. (stompla Gion ainten
stgaffa, igl penda pigl culier dalla tgameischa ve d’en croc) Scheia, ed
ossa dormas en mument. (igl dat anc eneda en pugn giu pigl tgea)

Gion:
(rei curtamaintg) Hehehehe... (volva igls îgls, croda an svanimaint)

Andi:
(sera igl isch) Chegl vessa gia da far gio da dei anno. (vo ve tigl isch
davos, dat en sagl) Ahhh! (corra spert ve tigl isch sanester, sa posa ferm
cunter la pare dasper igl isch)

(Gloria, Anna, Nina, Sonja, Max e Sighi vignan an chella successiun da
sanester. Hans ò anc adegna ainta mang magiol e clocca. Sighi ò liia ena
fascha segl tgea)

Gloria:
(vei cun snavour, tgi Gion è betg cò) An nom da Dia, el saro bagn betg sa
patto giu dalla terrassa! (vo davos or. Anna, Nina, Sonja e Max la
suondan)

Sighi:
(stat igl amprem anc sot igl rom digl isch. El è tot disturbo, pero cuntaint)
Igl mies anghelign, noua corrast? Fò igl bagn e stò cò, igl mies anghelign...
(vei Andi dasper igl isch, sa volva vers el) Ast te via igl mies anghelign?

Hans:
(è sa tschanto dantant segl canape) Vea no cò e beva egn. Alloura veist
igl ties anghelign, e vetiers anc en pêr steilas.

Andi.
(a Sighi, energic, cun sottavousch) Ossa vo! Vo ve tar el! (igl stompla vers
igl canape, vo spert or digl isch sanester)

Sighi:
(gnugnond) Betg seias schi grop...

Hans:
Tgi è grop?

Sighi:
(mossa vers sanester) Ma chel lò, chinta.

Sm-PFA 1-1_La bara ainten stgaffa_(sm)


39
Hans:
(varda vers sanester, vei nign, dat en schem) Ea, ea, uscheia vogl, sch’ins
tgappa en stativ d’en anghel giu pigl tgea. Alloura ins vei gliout, tgi n’èn
mianc, ed anghels tg'igl ò anc mai do. Alloura vaia pi gugent ena baracca
ainten la mia testa, tgi ena rosna..

Sighi:
(mossa anc eneda vers sanester) Chegl è en om nosch. Nosch, nosch.

Hans:
Ea, ea, igl è gio bung. Vea no, beva egn... halt! Igl amprem egn per la
bara, alloura sunga vedlonder ia ed alloura te. (vo ve tar la stgaffa)

Sighi:
Noua è’l igl mies anghelign?

Hans:
(murmagnond) Chel cala betg. (derva igl isch dalla stgaffa, varda spert
veadaint, consternia, sera dalunga puspe igl isch, sveida en vinars aint igl
magiol, beva, scassa la testa) Oss ògl tschif er me... Ia vei ensatge, tgi te
na veist betg...

Sighi:
Ed ia vei betg igl mies anghelign.

Hans:
Ea, te ist en tgutgung. Pero forsa sunga ossa er ia egn...(derva
precautamaintg la stgaffa, liegia veadaint)

Sighi:
(plagn marveglias) È’la aint lò?

Hans:
(sera puspe igl isch) Ea, pero en’otra.

Sighi:
Betg igl mies anghelign?

Hans:
(amplagna igl magiol, igl dat a Sighi) Cò, beva, alloura veist forsa
finalmaintg ensatge oter, uscheia scu ia... (Anna vign da sanester)

Anna:
(vei, scu tgi Hans dat igl magiol a Sighi) Hans! Peglia’t ansemen e betg dò
alcohol a chel pover schani!

Sighi:
(vei Anna, gleischa, stenda la bratscha) Igl mies anghelign! Oooh, igl mies
anghelign, vea ainten la mia bratscha!

Anna:
(fò belbel) Ia crei, tgi chel manegia propi serious.

Hans:
Naturalmaintg tg’el manegia serious. El ò gio er tgappo egna giu pigl tgea.

Anna:
Franc betg perveia da chegl. (stompla davent en zichel Sighi, perchegl tgi
chel ò lia ambratscher ella) El vei “halt” las mias valours internas.

Hans:
(schamond, sen tgommas tgi balluccan) Curious, nars sa canoschan
adegna gio sen l’amprema igleida.

Anna:
(strantg) E te ist sturn! Dai, dò’m la clocca!

Hans:
Vign mianc an dumonda. Aint cò... (mossa sen la stgaffa)

Sm-PFA 1-1_La bara ainten stgaffa_(sm)


40
Anna:
(tschivlond) Sera la bucca! Stost far dar en sagl chel tger giuvenot?

Hans:
(stino) Pero aint cò ògl oss en’otra bara.

Sighi:
(ò suando Anna) Ma igl mies anghelign, pertge leppas?

Anna:
(stompla Sighi segl canape) Oss’uscheia, te stast tschanto pulitign cò,
anfignen tg’igl ties anghelign sa meida an en diavelign, ed ò lavo las cotlas
a chel cò. E cura tg’ia va fitto far chegl, sunga angal ple igl ties anghelign...
(sa volva vilada vers Hans) Ed ossa am dast chella clocca. Ossa dattigl
betg guttella ple!

Hans:
Ma diavelign, igl è la verdad. Aint cò ògl oss en’otra bara.

Anna:
(vo ve tar la stgaffa) Schi chegl è betg la verdad, alloura post ta parager
per ensatge! (derva igl isch dalla stgaffa, varda veadaint, sera la stgaffa,
sa volva cun fatscha strameida vers Hans, muainta igls lefs, scu sch’ella
less deir ensatge, pero i vign or navot)

Hans:
(vo planget adancunter ad ella) Veist, igl mies diavelign, ossa ist dada en
sagl. Pero te am ast betg lia creir... (en schanugl dat siva, so gist anc sa
tigneir ve dad Anna. El sa penda en zichel ve dad ella, amprova da star a
dretg se, pero i vo betg) Pertge ta tignas schi fitg ve da me?

Sighi:
Anghelign, tge fò’l chel cun tè?

Anna:
(metta anguleiv Hans, a Sighi) Stò salda. (tschivlond a Hans) Chegl è gio
igl violader. Ast te igl... (sfrouscha igls dus pugns l’egn cunter l’oter)

Hans:
(ò ossa difficultads da star an peis) Sch’ia vegia tge?

Anna:
(discorra anc pi da bass) Ast strubo igl culiez a chel?

Hans:
Chegl è bagn... chegl è bagn identic...

Anna:
Tge tic?

Hans:
Identic... tgi tgi ò fatg chegl.

Anna:
Te manegias tuttegna.

Hans:
Chegl deia gio.

Anna:
(incredibel) Ma Hans... igl mies Hansign... Chegl vessast betg gia da far
per me. El ò gio mianc am violo.

Hans:
(ò ancletg navot, perchegl tg’el ò d’ampruar da star an peis) Ast igl via?
Ha? Ast igl via?

Sm-PFA 1-1_La bara ainten stgaffa_(sm)


41
Anna:
Nous stuagn dalunga ans far or digl polver. Stò salda e betg ta muainta. Ia
stò angal anc eir per ensatge aint igl atelier. (ve tigl isch sanester)

(Nina vign da davos)

Sighi:
(stat an peis, ad Anna) Igl mies anghelign, noua vast?

Anna:
Stò tschanto. Ia turn gist, dalunga. (vo or dad isch)

Nina:
(a Sighi, despero) Betg ella è igl ties anghelign. Ia sung igl ties anghelign.

Sighi:
Oooh, hallo! (sa tschainta, rei da chegl tgutg se per Nina)

Hans:
X-ensatge so betg esser an rughel cun chel...

Nina:
(igl interrompa) Ia angeir, ia igl dung mai ple egna giu pigl tgea.

Hans:
Chegl è franc bung. Vous vasez gio, tgi chegl è betg sang.

(Gloria vign da davos. Davos ella aintran Max e Sonja)

Gloria:
Nous igl vagn betg catto. El è scumparia.

Hans:
(mossa sen la stgaffa) El è aint cò.

Max:
(vo spertamaintg ve tar la stgaffa, stat cugl dies ancunter igl isch) Aint cò
ègl nign.

Gloria:
(a Hans) Aint cò è ena bara.

Hans:
(dat digl tgea, sa tigna ve da Gloria) Exact... pero oss ègl aint en’otra.

Gloria:
En’otra bara?

Max:
Ma chel è bagn sturn.

Gloria:
(vo ve tar Max) Pertge vurdainsa simplamaintg betg ainten stgaffa?
(stompla d’en mang Max, derva igl isch dalla stgaffa) Per l’amour da Dia,
chegl è Gion! Dai, gide'm! (Gloria e Max peglian Gion or da stgaffa ed igl
mettan segl canape. Sighi stat an peis)

Sighi:
(vo ve tigl isch sanester) Igl mies anghelign, noua stast? (Anna vign
sbrigiond da sanester)

Anna:
Ageid! Ageid! El am vot mazzar! (patta anturn Sighi, tgi la stat ainta peis.
Vo davos or)

Gloria:
(anclei dalunga) Vurde vusoters da Gion. (vo dalulnga or digl isch
sanester)

Sm-PFA 1-1_La bara ainten stgaffa_(sm)


42
Nina:
(geida an peis igl sies Sighi) Igl mies poverign, at ò’la simplamaintg patto
anturn.

Sonja:
E gio puspe segl tgea.

Sighi:
(scassa levet la testa, è puspe normal) Noua ischans ansasez?

Nina:
Nous ischan tigl fotograf Gion Fluri. Ta regordas? (davos la tribuna ins
sainta ossa en rumplanem. Hans amprova igl madem mument dad eir ve
tigl isch, las tgommas balluccan)

Gloria:
(davos la tribuna, dad ot) Tigne’gl! El è en lader!

(Andi vign da sanester sen tribuna. El ò gronda prescha. El vot eir ve tigl
isch dretg. Pero Hans è gist ainta peis ad el. Hans ò pers en zichel la
balantscha. El stenda ena tgomma, per sa tigneir. Sur chella tgomma dat
Andi an vainter)

Hans:
(sa tigna ve dad Andi) Te stost betg ta perstgisar... ia... ia fiss tuttegna gist
do giu.

Gloria:
(vign da sanester) Tigne’gl!

Max:
(sa patta sen Andi, tgi vess gist lia star an peis, igl metta la bratscha segl
dies) Cò mitschas betg, avant tg'igl è betg reglo tot.

Gloria:
(peglia pastoiras or dalla tascha) Chegl è spert declaro. (metta aint las
pastoiras ad Andi) Chel om è en lader tgi tschartgagn gio dadei. Gion igl ò
fotografo dantant d’en anguladetsch e telefono alla pulizeia. Ia sung rivada
dalunga cò, perchegl tgi Gion ò detg, tg’igl lader vegia via, tg’el seia nia
fotografo. Perchegl tg’el n’ò pero betg anc sviluppo igl film, ins ò betg savia
scu tg’el veia or. Perchegl ans fiss el prest mitschia.

Max:
(sursto) Vous ischas pulizista?

Gloria:
Exact. Capocumissaria Gloria Marugg.

Nina:
(a Sighi, tgi è tot irrito ed amprova d’ancleir) È chegl betg prima? Ia va lia
lascher ma fotografar eneda, ed alloura vainsa fatg tras ensatge uscheia.

Sighi:
Te ast lia ta lascher fotografar?

Nina:
Angal per tè, igl mies tgerign.

Andi:
(sa lamantond) Sch’ia vess savia, tgi detta cò angal nars, vessa reagea
avant.

(Gion vign tar sasez)

Gion:
(sa drezza se, schamond, vei Andi) Chegl è’l! Chel am ò do egna giu pigl
tgea!

Sm-PFA 1-1_La bara ainten stgaffa_(sm)


43
Andi:
Deplorablamaintg betg ferm avonda.

Sighi:
(totga la sia fascha segl tgea) E tgi ò do a me giu pigl tgea?

Nina:
(an prescha) Te ist do giu. Ta regordas betg ple?

Sighi:
Ia ma regord d’ansomma navot ple.

Nina:
(d’ena vart) Chegl è gio fantastic. (a Sighi) Chegl vign schon migler. Vea,
nous giagn a tgesa. Oz ègl tuttegna navot ple cun fotografar.

Gloria:
Ia vign cun vusoters e surdung chel cumpogn agls mies collegas. (a Gion)
Ia turn dalunga ed alloura discurrignsa anc eneda digl contract da taimp.
(vo cun Andi vers dretg) (Nina suonda cun Sighi, dantant tg’ella dat anc
anavos ena tschigneida a Gion)

Max:
(pansarous) D’ensanouas canoscha chel schani. Franc e sieir...

Sonja:
(spert) Naturalmaintg tgi te igl canoschas. Chegl è gio sto la bara ainten
stgaffa.

Max:
Na, na, chel vaia gio via eneda ensanouas utro...

Sonja:
Chegl ta figureschas angal. Vea, giagn finalmaintg ainten la nossa
abitaziun a festivar, ossa tgi te ist turno puspe.

Max:
Te ast raschung, ossa, sainza bara ainten stgaffa, savainsa propi eir
ainten la nossa abitaziun. (a Gion) Te vignst bagn a freida sainza nous?

Gion:
Ea, ea, ia vign bagn a freida.

Sonja:
(fò tgau a Gion) Alloura... (vo cun Max or digl isch davos, dat ena
tschigneida a Gion)

Hans:
(È dantant nia da star an peis. El stat davant la stgaffa. Dantant tgi Gion
varda siva a Sonja ed a Max, svanescha’l ainten stgaffa)

Gion:
Oss’uscheia, tots tg’am on banduno... (varda anturn) Schizont Nina...

Gloria:
(vign da dretg) Chegl fiss fatg...

Gion:
Tge ast da far cun chel cumpogn?

Gloria:
Navot. Ia igl va angal arresto. Ia sung la pulizeia, tgi te ast clamo.

Gion:
Tge? Pertge am ast betg detg chegl?

Gloria:
Te ast gio gist gia en pensum per me, e perchegl vaia panso, tgi
chell’urela, dantant tgi spitgagn igl lader, possa er ia giuier chel gi. Ed
ansomma, ia va managea serious cun chel model da fotografar. Ia fiss
gugent...

Sm-PFA 1-1_La bara ainten stgaffa_(sm)


44
Gion:
(gleischa) He, super. (metta igl bratsch anturn Gloria, la magna tigl isch
sanester) Alloura antrainsa gist eneda pi profondamaintg ainten chel tema.
(tots dus von or digl isch sanester)

(Anna vign precautamaintg da davos)

Anna:
Hans? Hans? Noua ist Hans? (varda anturn, vo tar la stgaffa, derva igl
isch. Ossa penda Hans ve digl croc. Dantant tgi Anna dat en sbritg, sa
sera igl

uman

Sm-PFA 1-1_La bara ainten stgaffa_(sm)


Sm-SCHF 1-1
Igl consort veiv-mort

da Fredy Schulz e Max Bachofner
translaziun: Zegna Pittet-Dosch

Persungas:
Hilarius Lenz, H

mester scrinari
Cunigunda, C

la sia donna
August Derungs, A

en amei da Hilarius

Berta, B

la sia donna
Cari, Ca

amprendists tar Hilarius Lenz

(chel toc po er neir giuia fitg efficazi angal dad omens)

Li d’acziun:
Steiva da famiglia Lenz, andriz simpel, dus ischs, d’en mang,
bagn vasibel è en divan-letg

Persungas:

Sm-SCHF 1-1_Igl consort veiv-mort_(sm) y


Hilarius ed August:
dus bavadrungs, an miglra vigliadetna, mastirants, peglian la
veta betg da vart tragica, tots dus blagungs, bungatschs ed en
po elementars, cumparsa simpla

Cunigunda e Berta:
dus casarinas energicas, da stil vigl, cuntrari agls omens
nervousas e spert cudizzablas

Cari:
en moster d’en sfarfatg, strousch vantg, è agl current
dapertot

Tot igls tips da chel toc pon neir caricos per esser comics
avonda.


1.
act

1. scena
Cunigunda: (tschainta mez durmantada, angal cun rassa sot,
tgameischigna e schlappa da notg segl divan, en
petgatarpungs ainta mang. Siva d’en mument tgappa ella en
sagl e lascha crudar igl petgatarpungs.)
Per l’amour da Dia, tge tarmenta sagl tg’ia va tgappo! Varda
segl svegliarigl. Betg da creir! Gio prest ègl l’egna e mesa, e
chel sacrament è betg anc cò. Betg da creir tge tg’igl signour
sa stalegia. Allas tschintg è’l ia cugl amprendist aint igl Liun
per metter aint en nov isch. L’ò ampurmess sontgamaintg
tg’el turna las nov, las diesch. Tg’igl diavel igl porta, varo anc
antupo egn per talatger ed ossa niro tatto chegl tgi pon,
anfignen tg’el vo an etas. Uscheia è’l gio turno tantas gedas
siva da chegl tg’ischans maridos. E la donna a tgesa po
spitgier deialung tg’igl fegher turna. Ia igl canosch, sch’el ò
antschet eneda, alloura è’l betg bung da calar. Pero oz resta
dasdada er schi vign cler. Oz dattig en preda giu dalla canzla
(smanatscha igl petgatarpungs) – chegl scu act da finiziun pigl


star an ustareia. Chel duess angal amprender pigl futur cura
tg’è dad esser a tgesa. Varda ve – Hilarius – tè spetga!
(i petga). Vign el gio? (Derva igl isch da mez) Ah na, gl’è angal
donna Derungs!

2. scena
B:
 (er aint igl négligé) Stgise, donna Lenz, az va santia
masterlar ainten l’abitaziun, cò vaia panso da spert neir a
dumandar sch’igl voss signour consort è gio turno a
tgesa.
C:  Damai betg! È igl voss er anc per veia?
B:
Ea, la tgossa è chella: siva tschagna ò el detg tg’el geia
anc aint igl Liun ad en sitg da buna notg. Ed ossa sunga
tot agitada tg’el è betg anc turno. Forsa tg’el ò anc gia
dad eir a ramplazzar ensatgi alla lavour.
C:  Ramplazzar alla lavour, prest scu igl mies, hä, hä, hä!
B:
Ah, igl voss om è er chive, vaia prest smino.
C:  Naturalmaintg, pero betg per la lavour – pigl affar!
B:
Chegl saro alla fegn finala igl madem sch’on antschet
eneda cun la lavour.
C:
Tar chels dus bagn, i magnan gio ena veta da tschavats.


B:
Pero pir siva da chegl tgi stagn ainten chella tgesa. Avant
era August adegna en solid e serious ed ossa ò’l antschet
a sa lascher eir.
C:
Vous lez betg forsa deir tg’igl mies om vegia la colpa da
chella situaziun. Pi bod baveva Hilarius angal té da menta
e café e siva ò’l fatg la cunaschientscha cugl signour
Derungs.
B:
Fasche igl bagn – d’ensanouas nirogl. Chels dus èn
mengia bler ansemen ed alloura surmagna egn l’oter,
scu adegna sch’ins è cumaratungs.
C:
Cun egn managez bagn igl voss canung. Pertge igl mies
om ò gia dad eir scu amprem tigl ustier digl Liun e sch’igl
voss om igl fiss betg suando, alloura fiss Hilarius Lenz gio
dadei a tgesa e fiss taro segl sies nas e durmiss.
B:
Gl’è bung. Nous tottas dus cunaschagn bagn avonda
chels affars tg’igl voss om ò da far ainten ustareia. Nous
vagn angal da gizzar las ureglias sch’el turna. Donna
Hungerbühler, digl plang sot, è er gio s’agitada.
C:
Tant tgi glez, vous managez igl signour Derungs tgi
sglischa mintga sagond pass e sa platga segl palantschia
giudem. Sonda passada ò’l duvro en’oura e mez per
contanscher igl sagond plang.


B:
Respect! Fegn finala è’l anc nia se sulet. L’oter è nia catto
digl vendalatg avant igl isch-tgesa.
C:
Chegl è ena manzigna marscha. E mussamaint tgi egn è
en baitign.
B:
Ossa bagn, ia sa exact tgenegn tg’è igl capo da banda. E
scu tg’ia va gio santia da differentas varts è igl voss om
mai sto en exaimpel tge tgi pertotga la gigigna ed igl
deportamaint.
C:
Ste salda! Ia crei gl’è gist igl cuntrari. E digl reminent am
fissigl navot oter tgi dretg schi vous svanissas tant pi
spert tgi pussebel. Madame! Scue igl amprem avant igl
agen isch avant tgi ansomma ventilar chel tema.
B:
Angal nignas agitaziuns artificialas, donna Lenz. Ia vign!
Pero dumang vign chel punct anc eneda discuto. (vo
energicamaintg)
C:
(suletta) Diavel aint! Chegl am ò gist anc mantgea tgi
chella tattaviglia sto dar tranteraint a tgossas famigliaras.
E siva angal sottastritgier las varts suglialeivas, ins
pudess prest creir tgi la signareia stetta cò sur nous. Pero
gl’è gio ancunaschaint a tots tg’on en satg plagn dabets e
tg’igl vigl turna angal mintga onn basest eneda gigign a
tgesa. Igl mender è pero tgi Hilarius è influenzo dad el. E


perchegl stoia far ena fegn a chel cunfar da vargogna. Ia
sa betg tolerar pi dei chellas giradas d’ena ustareia an
l’otra. Ni tg’el cala da bever u schiglio ma lascha sparteir!

3. scena
Ca: (derva igl isch, mossa angal la testa) Buna seira,
patrunga. Ischas anc dasdada?
C:
Dei pi gugent bun de, gl’è la dumang l’egna e mesa. Gl’è
en turpetg tgi te ist betg anc a letg da talas ouras.
Ca: Ia va anc gia da spitgier segl patrung.
C:
Tge spitgier? Cun chel isch sarossas gio dadei fittos.
Ca: Cugl isch bagn, pero cugl davos liter dobel betg anc.
C:
Te ta turpegias betg da deir chegl, te snuder?
Ca:   Pertge ma turpager? Dumande pi scort tge tg’è cugl voss
om. Chegl è pi impurtant.
C:
Chel saro puspe plagn, tg’el steira siva igls schanugls
prest giumez. Glez saia m’imaginar.
Ca: Chegl è mianc schi stagn dasperas.
C:
Sacramostas! Oz faschainsa la tgossa betg uscheia
bagnvulenta scu schiglio!


Ca: Chegl vagn nous smino, igl patrung ed ia. E perchegl am
ò’l tarmess ordavant per recognostgier la tgossa. Detg an
confidanza, el niro a neir bagnspert.
C:
So, igl è anc nia andamaint tg’el ò ena donna ed en affar
a tgesa?
Ca: Dia pertgira! Sch’igl ustier digl Liun igl vess betg spadia
giuador, alloura faschessigl anc dei prentgas e
faschessan neir nars tot igls vaschigns.
C:  È tschel chise er puspe dalla parteida?
Ca: Glez è cler. Ia poss pero pretender cun bunga
cunsienztga, en tal baraccung scu chel chise è nigna
cumpagneia per egn scu signour Lenz.
C:
Ossa vainsa – gist igl madem vaia detg a tschella chise,
cura tg’ella ò pretendia tgi Hilarius seia adegna chel tgi...
Ca:  Cò vez la dretg’ideia. Igl patrung fiss igl migler diavel digl
mond schi l’oter igl surmaness betg adegna.
Ca: Cari, chegl am fò plascheir da santeir tgi te tignas ad ot
da tala veia igl noss „renommée“ da famiglia – sast, nous
tignagn anc ensatge da tradiziuns.
Ca: Chegl è navot oter tg’igl mies dueir e dabet, cunter chella
chise vaia ansomma ena picca – avant otra gliout am ò’la
detg lumpazi e maltratg.


C:
Ia suppon tgi te repetas igl ties rapport sch’è da basigns.
Ca: Cler, schi fo prescha, alloura az deia daple.
C:
So, chegl è stupent! Dai Cari, nous giagn chise a far
canera. Ia pegl igl petgatarpungs e te igl smatgatiffels.
Sast, chella donna ò dei da tgapeir.
Ca: Vous managez tgi fiss forsa da basigns da pitgier aint cugl
mogn?
C:
Pi tgunsch bagn! Ia la dacler tot anc eneda cun chito e te
stost confirmar chegl tg’ia dei. Sch’ella vot pero betg
tgapeir, alloura stuainsa ager categorisch, ancletg?
Ca: Bung, donna patrunga! Ia va pressapac tgapia la tgossa.
C:
Ossuscheia, ans mattagn gist an marsch! (tots dus giu
dalla tribuna, chella resta veida en mument)

4. scena
Derungs: (fitg sturn, porta la giacca sot bratsch). So, signour
vaschign, ia sung – chi-chi-chise! Per far ena midada post
durmeir segl paracar e duvrar igl isch scu cu-cu-cuverta! (an
etas anavant) Hä, hä, hä! Ah uscheia, igl signour Derungs stat
er siva grevs strapatschs bagn segl sies post! (stat anmez la
tribuna e varda anturn da chegl tutg). Ossa vurde eneda, scu
tgi la mia tgera donna ò da chegl premuro illumi-gummi-


munifizo igl antier palast, scu sch’ella spitgess en prenzi. Ia va
bagn ena donna tgi vala daple tgi ôr e diamants. Donn
simplamaintg tg’ella ò nigna tgapientscha per la mia seid
chro-chro-chromatica. Ia dei pero adegna: tgi tgi vo plang vo
sang – chegl vign cugls onns. Chel sentimaint sitg aint igl mies
culiez è er betg nia dad oz a dumang. Ossa lessa pero betg far
neir vilada Berta scu en rostg cugl mies baitem. Pains tg’ella
rontga gio stagn e bagn. Gl’amprem eneda dustar la
sdratscha... (posa igls calzers sot igl divan, giacca e libroc sen
ena soptga) ... e siva attatger la stanza roi-roi-roiala. Speranza
dattigl nigns scumbegls dip-dip-diplomatics. Perchegl schi
dung en tgit sen la mi’oura (peglia no l’oura da cassatga) cò
stoia deir: August, chegl è pressapac igl max-max-maximum,
anc en quart’ouretta, e la rabgia da Dia vign a sa mussar. Ia
canosch gio scu tgi so tunar schi Berta è betg bunga da sa
calmar. (stat salda avant igl isch d’ena vart e spetga) Duessa
u duessa betg? Forsa tgi vess pi scort anc purto en matget
flours alla donna, uscheia pudessans er festivar dalunga la p –
p-pasch. (varda tras la rosna-clav.) Heureka! Tot è chiet scu
sen santieri! (sa peglia ansemen) August, ossa vign igl grond
mument! (derva igl isch e vo segls pizs veadaint, la tribuna
resta veida per en mument)


5. scena
C:
 (suandada da Cari, energica). So, ia crei chella donna è
curada dalla sia glianga tiztgintada. Cari, schi las tias
ureglias nissan pomai da santeir ensatge, am deist
immediat, alloura fatscha rughel.
Ca: Naturalmaintg patrunga! Immediat vaia via tgi vous
savez far tgappeir la gliout - e chegl migler tgi mintgign.
C:  Schi purtess angal fretga er tigls mies om. Tar chel è
navot ple da far.
Ca:  Vez gio pruo cugl smatgatiffels?
C:
Sa tschainta. (vign pi quieta). Oh jeh, tge tgi va betg gio
fatg tot. Cun amour, cun buntad, cun disprez, cun
violenza – tot pigl giat! En’otra fiss gio sa desperada.
Ca:  Ia cunaschess forsa anc en recept tgi savess, tot tenor,
aveir en effect fulminont – cun maleztga!
C:
Cun maleztga? Scu t’imagineschas chegl?
Ca: Fitg simpel! Cun en angion nignsa da convertar igl
putgant uscheia tg’el beva gio a parteir da dumang angal
ple ava da setger e limonada.
C:  Grondious Cari, schi te ist bung da far chegl, alloura ast
ena plazza dalla veta e vetiers mintg’onn en augmaint da
paia. Tge manegias?


Ca:  Top, chel’istorgia fò furora. Pero ossa tadle tge tg’az dei.
C:
Va marveglias tge tgi te ast an senn.
Ca: Sch’igl voss om turna chesta seira cun chella tarmenta
chista, lasche crudar el aint igl letg. Oz ò’l svido da tala
veisa tgi tot porta navot, el scharo ni „pip“ u „pap“. Schi
spert tg’el dorma, igl tirez aint la tgameischa da morts.
Dumang cura tg’el sa desda è el per nous uffizialmaintg
mort. Per las firlefanzas da chel teater procuresch ia.
C:
Te Cari, chegl fiss en’ideia capitala. Igl plan ancleia per
part, pero tge faschainsa sch’el vot tuttegna betg creir?
Ca: Chegl igl stuainsa far creir cun tot las fegnezzas. Malgro
tot, sch’el antschavess a discorrer cura tg’ischans a lò,
ignorainsa simplamaintg. Ansomma, nous faschagn scu
sch’el fiss mort avant treis deis perchegl tg’el ò bavia
mengia bler. Ia manetg tgi la pussebladad d’ena fegn schi
tragica fiss dada. Digl rest è igl patrung superstizious scu
ena donna viglia e cugl sies barbagiat è’l uscheia ni
uscheia betg abel da giuditgier e chegl per las proximas
dus gedas 24 ouras.
C:
Betg mal, chegl è ossa eneda ensatge cun peis e mangs.
Forsa tgi poss tuttegna anc veir tg’el vign tar la sanga
raschung avant tg’el vign dusto sen cumond digl uffezi.


(ins sainta pass) Cari, fò attenziun, ia crei la Derungs
turna, chest’eda cun sustign. (peglia ainta mang igl
petgatarpungs). Chest’eda faschainsa betg alla fegna, ast
ancletg?
Ca: (metta sen la spatla igl smatgatiffels). Patrunga, sen me
pudez az fidar, ia schlag scu en confedero.

6. scena
B:
 (stompla Hilarius tgi vo an etas, igl tigna agl culiez, gida
cun en barschung grond) Sapperlot, a tè viglia bagn
mussar ainten tge uigl tgi te totgas er schi te ist schi
plagn tgi te vast ainten l’abitaziun fallada. Cò vez igl voss
sturn!
C:
Per l’amour da Dia, Hilarus, tge è er cun tè?
H:
(ena reztga e la chista cun la gaffanaglia se dies) Navot!
Navot. I para tg’ia sung scliviglia vease en plang mengia
bler. Cò è donna Derungs stada schi gentila d’am mussar
la dretga v-v-veia.
C:  Bagn, bagn, te ast para er puspe ena detga chista uscheia
tgi te ta stost lascher manar pigl mang scu en
mattatschet.


B:  Sacramostas, chegl vess igl mies betg da porscher. A chel
mussessa.
Ca:  Angal betg cantinar mengia dabot, madame, l’oter
collega fascharo betg ena miglra falla.
C:
Hä, hä, hä, cò santinsa para gist en rapport dalla
situaziun.
B:
El disturba aglmanc betg igls oters fittadigns dalla tgesa.
U cartez tgi seia ampernevel da cattar en ester, sturn scu
en mel, ainten l’atgna abitaziun, hä?
C:
Ia dei angal tg’igl voss seia betg pi prous e migler.
H:
Cale da sa tgiplitar, de pi scort ensatge cunter la mia s-s-
seid!
C:
Ast propi betg anc gia avonda?
H:
Eba betg, i fò anc g-g-gost.
B:
An nom da Dia, chel ò anc pi paca raschung tgi egn cun
quatter tgommas. Igls lez calan aglmanc cura tgi on
avonda.
Ca: Tuppadad! Pertge duess igl patrung betg anc survagneir
en bung schluc, el ò adegna chel razgem sitg segl garlet.
(tar Cunigunda) Uscheia pudainsa esser francs tg’el sa
desda betg gist.


C:
Naturalmaintg. El duess bever anfignen tg’el po betg ple.
(igl dat or d’ena clocca tg’è gio pronta) Mintgign tgava
gio sez la sia rosna.
H:  Bravo, donna, chegl ast fatg stupent!
B:
Chellas metodas dad edutgier èn terriblas, ena sunada
vess gia daple effect.
C:
Ge az far arder cugl voss baitem. Las atgnas reglas èn las
miglras.
B:
Fasche tge tgi lez, schi August turna cun ena tala clipra,
saia tge far.
Ca: (tar Berta) Ah schi alloura, ia gess a parager igl fist,
perchegl chel tg’ia manetg ò ena chista gronda scu ena
tgesa.
B:  Tai, te malfatg, schiglio at stoia anc dar egna!
C:
Attenziun tge tgi faschez ainten la mi’abitaziun. Ed ossa
dai an l’aria frestga, schiglio ans mussainsa anc eneda
solidarics, Cari ed ia.
B:  Ia fiss alloura er anc cò! Ia crei vous am cunaschez betg
anc da tala veisa.
H:
(tg’è per antant ve digl bever a meisa) Ossa tanschigl cun
far fiera. August ed ia vagn gio panso tgi tgappan ena


sunada dallas nossas donnas, ed ossa sa dattigl sezzas las
freidas.

7. scena
A:
 (angal an tgameischetta e tgotschas, aint digl isch d’en
mang) Tge huara canera ègl cò? Ins vign betg da cloder
îgl!
B:  (consternada) August! Ist te betg ple tschent! Tge fast te
giu cò?
A:
Tge painsas er – d-d-durmeir. Tge schiglio?
C:
Tar tot igls sontgs, chegl è Derungs da chise!
H:
Servus, Derungs! Ist forsa er ia a p-p-perder?
A:
Pertge er? Tge am contemplez tots uscheia curious?
B:
Chegl è la culmogna. (vo ve e no nervousa)
A:
Ia less angal saveir pertge tgi te ist uscheia n-n-nervousa-
Ah ea, ia va betg anc detg tgau a tè. (vot ambratscher
Berta). Bavegna, tgera Berta, la p-p-pasch seia cun tè!
B:  (igl dat ena tastada) Cò ast la rasposta!
H:
Ossa ògl creia gist do en tgametg davos la muntogna.
Ca: (d’en mang) Chella ò ena mecta sottascripziun!
B:
(tar August, igl peglia pigl culier) Sast te atgnamaintg er
noua tgi te ist?


A:
(varda anturn stupia)
C:
Aijajai, chel ò ena detga noda sen fatscha.
H:
Spetga, August, at vi gi-gi-gidar!
B:
Navot! Chella lavour da declaraziun viglia bagn far
suletta.
Ca: An tot cass, a mintgign igl sies ed a tschel en po daple!
B:
(scassa August) So, nous dus giagn ossa en rom pi ad ot.
Lò at lava eneda la cotlas scu tgi totga, tgi detta betg ple
tals spargamaints. Dai marsch, te schani. (teira Derungs
giuador)
Ca: (cloma siva) Blers plascheirs alla signareia – e durmi
bagn.
H:
Chel por amploster am fò cumpassiun.
C:
Pegliat en exaimpel scu tgi otras donnas fon sch’igl om
vot betg parar. Pero te ist gio strufagea avonda, te fast
uscheia dei anfignen tgi te vast agls corvs en bel de.
H:
(trembla cugl glas) Tge, m-m-mureir?
Ca: Chegl saro practicamaintg igl madem.
C:
E schi dei giarogl er betg ple, te fast ansagnas da mureir,
ubetg Cari?


Ca: Am para tg’ella stetta gio davos vous cun la fotsch, angal
ple ena dumonda da taimp tg’ella tgappa l’olma digl
diavel per las tgotschas.
H:
Jesses, cale! Am vign tot curious schi baitez dalla m-m-
mort.
C:
Schi te tgapessas angal schlet siva igl sagond mez liter.
Pero lò ist ferm scu en urs.
Ca: Angal chitos danvanz, patrunga. Igl urs vign anc a
tramblar sch’el vign clamo agl solt giun unfiern. Ainten la
bibla stat betg per navot: igl sies urlar e batter digls
daints...
H:
(stat se) Tg’igl diavel az porta. Schi savez rachintar navot
pi scort schi vigna ossa a letg.
C:
I saro igl migler pigl mument – So, Cari, nous faschagn er
scu schi – ed an ena mes’oura at spetga chiaint.
Ca: Treis anve, treis an no, tot tgi solta tant scu tg’el pò – a
chel scolda bagn igl sies plaz – anfignen tg’el antscheva a
dar sagls per la sia veta!
(cura tgi Carli vo giu da tribuna sera igl uman)


2.
act
1. scena
Sch’igl uman sa derva è la tribuna illuminada levamaintg.
Hilarius è taro segl divan tg’è cuvert an alv, Hilarius porta ena
tgameischa lunga alva e rontga. Giusom igl divan è en
tschapel grond cun maschas da calour; dus candelabers sen la
meisigna da notg procureschan per l’illuminaziun effectiva.
Dasperas stat ena vasa cun flours, Hilarius è schminco alv.
Ca:  (vign noadaint siva d’en mument, ainta mang ena scatla
an furma d’en crap da foss, igl cartung è inscretg, igl
posa an peis sen la soptga, Cari discorra da bass)

So, signour Lenz, schi vez durmia or la vossa baracca
alloura po igl teater antschever. Tè lainsa balasamar da
tala veisa tgi dat betg ple ena seira scu chella dad ier.
Sch’ins vei igl patrung cò a durmeir scu en anghelign, ins
po prest betg creir tge tg’el è bung da bever scu en bov.
(peglia ena flour or dalla vasa e la posa aint igls mangs
faldos a Hilarius) Spetga, dagn anc ena flourigna aint igls
mangs agl frar – chegl fò ena bun’impressiun. Uscheia


ègl bung! Perfign Son Peder pudess aveir plascheir da
chel amploster – fò prest la paretta dad esser en apostel
dalla pasch u perfign en general dall’armada da saleid.
Ossa anc preparar igl calender. Igls 18 da matg è’l mort
chel om (teira treis figls digl calender) egn-dus-treis deis
vetiers, chegl fò igls 21. Ossa ègl neiras ouras tg’igl
sutaragn. So, Hilarius, igl ties taimp è scurria. Drezza igls
ties peis vers Mekka e preparat pigl viadi lung a tschella
vart. Ia crei pero anc adegna tgi laschessan betg antrar
chel cò. (Hilarius sa muainta) Oha, chel è pi robust tgi
chegl tgi va cartia – forsa igl mulesta puspe la seid! Ia crei
– ia svanesch! (posa ena brev sen meisa e vo dascous giu
dalla tribuna)
H:
(sa volva, tossa e schema, stat se planghet, sfrouscha igls
îgls e tigna la testa) Uaah, oh jeminee, la mia testa! Gl’è
pero nigna miracla, siva chels set liters Neuschateles tgi
nous dus vagn svido. Uaah, bagn ena tgutgadad da bever
scu schi fiss ava dalla truasch, chegl è simpel deir sch’ins
è gio naschia cun en deir sitg. Ed ossa vaia gio puspe seid
scu en vadel. È nagliour en magiol ava? (peglia las flours
or dalla vasa e la sveida) Ahh, chegl è scu balsam tgi
pluschigna segl savlung tgod aint igl desert. Ma, noua è


ansomma la mia donna? Am para tot en po curious. Am
lasch’la betg forsa simplamaintg ainten letg? (stat se e vo
ve tigl isch) Halloohh, Cunigunda! Noua ist? Curious –
nign tgi sa muainta – tot scu mort or! (vo anavos) Tge
per schlampergnem ègl chegl tar famiglia Lenz? E
chell’illuminaziun, cò ègl stgeir scu aint igl buttatsch
d’ena vatga. (vo an etas) Ansomma, cò vei or scu
sch’ensatgi fiss mort. Tge monta er chel tschapel? Ia va
bagn betg igls onns oz? Tge de vainsa? (vo tar la pareid e
vei igl calender) Marde, igls 21 da matg. Chegl è betg
pussebel! Sonda sunga sto aint igl Liun a metter igl nov
isch ed oz è marde. Tge è er marscho igl treis deis
tranteraint? (vo anturn tignond la testa) Sapperment, fò
la mia testa mal cun pansar! Chegl è betg pussebel tg’ia
va durmia schi dei. Ia poss ponderar quant scu tg’ia less,
factic saia pero betg scu tg’igl taimp è passo da sonda
anfignen oz. (vei la brev sen la meisa) Cò è ena brev sen
meisa. Oh jee, è la mia donna parteida, sunga ia eneda
mengia bler sur la lattas or? (preligia dad ot) Tgera
Cunigunda! Na, gl’è tuttegna betg schi nosch, schiglio
vess da star scretg: te putgant vigl e nunmigliurabel u
sumigliant- (preligia anavant) Tot consternias at


condolainsa sen chella veia. Igl è trest e troula tg’igl ties
om è mort an miglra vigliadetna sot chellas
circumstanzas, nous cartagn pero tg’el è veiramaintg sa
bavranto. Varda tg’el vigna sutero bagnspert, cunchegl
tgi baras alcaholisadas èn en prievel da fi ed explosiun!
Saleids cordials, Sepp e Trudy – (tar sasez) Hä, hä, chella
brev è digl mies chino e dalla mia chinada. Ènigl balurds?
Ia e mort? (balbegia cun pôssas, trembla) Na-na-na –
chegl è betg la verdad! (tgappa tgommas e bratscha) Ia
ma saint propi miserabel – pero – pero – ia veiv anc – ia
sung – betg mort! (varda aint igl spievel) Per l’amour da
Dia – ia sung tot sblatg – Cò è ensatge betg an urden.

2. scena
C:
 (vistgeida an neir, tigna en faziel avant la fatscha e
bragia, varda betg Hilarius, sa tschainta a meisa e ligia la
brev)
H:
Dia seia angraztgea! Cò vign la mia donna. Chella am so
deir tge tg’è capito. Te Cunigunda, tgi è mort? Stost
stgisar, igls davos treis deis vaia pers igl feil cugl mond,
sa betg scu tgi chegl ò pudia capitar. (s’avischinescha)
C:
Igl mies tger om, pertge ast te gia dad eir uscheia bod?


H:
Tge eir? Betg baita talas tgutgareias. Ia sung anc adegna
cò!
C:
Sch’el vess angal tadlo daple sen me tgi sen l’oter

tschavat chise.
H:
Cunigunda, ist balurda? Varda chi, cò stat Hilarius, ia
sung an veta. (saglia anturn)
C:  Ia igl va adegna detg: Hilarius fò spiert. Igl ties
deportamaint magna a curta u lunga alla ruigna. Gl’ò
betg lia esser.
H:  Cunigunda, tedla, angal en pled!
C:
El ò surmunto, forsa migler ena fegn cun starmaint tgi
starmaint sainza fegn.
H:
Sontga Maria, chella am sainta mianc! Tge duessa er
piglier a mangs? (metta en bratsch anturn Cunigunda)
Cunigunda!
C:
Uh, am vign tot freid ainten chella tgombra! Chel ventign
tgi zofla an eneda!
H:
Tg’igl diavel la porta! Ia discor tot igl taimp e la totg cun
en mang ed ella s’accorscha navot oter tgi en ventign.
Sunga forsa propi mort ed angal ple en spiert? (i petga)
C:
Anavant!
H:
(saglia spert ainten letg)


3. scena
Ca: Donna patrunga, igl vaschel fiss pront. El è 20
centimeters mengia curt, igl scrinari ò detg tgi chegl seia
igl sulet tg’el vegia, sch’igl patrung fò pero en po
schanugl vess chegl dad eir.
C:
Nous vessan gia da pustar igl vaschel pi bod. Janu, ossa
stogl tanscher.
H:  I vign adegna migler.
C:
Ia sa anc adegna betg tgapeir!
H:  Ia er betg!
Ca: Az console donna Lenz, eneda ògl stuia esser, ed alla
fegn finala ègl tuttegna scu tg’ins sglischa ve ainten l’oter
mond.
H:
Chel è sfarfatg!
C:
Pero en pêr onns igl vessa tuttegna cuiia, ansasez ò’l gia
pac dalla sia veta.
Ca: Igl duessa forsa dar sen veia en bung got? Tge managez?
C:
Schi vess effect, gugent Cari, pero el ò gio navot da chegl.
Ca: Chegl è la verdad, nous igl bavagn migler sez.
H:
Tadle, tge maltratg.


Ca: Donna patrunga, scu ègl ossa cun la bara, suterar u
arder?
Ca: Anc oz avantmezde dunga part agl uffezi da sepultura,
sung betg anc ma decideida.
H:
Stop, stop! Bunga gliout, tadle eneda. (vign or da letg,
solta anturn els) Ia sung betg mort. Am vasez propi betg?
Ca: Donna Lenz, scu az plai l’inscripziun da fossa tg’ia va fatg
a posta pigl patrung?
C:
Mossa eneda?
Ca: Cò patrunga.
C:
Spetga, va da metter se igls spievel.
H:
Gl’è terribel. Chels ni am saintan ni am veian. Schi savess
angal telefonar alla pulizeia. Betg tg’am suteran anc veiv.
Ca: È chegl betg en ideia fulminonta tg’è passada tras la mia
testa chesta notg?
H:
Spitge angal! (sa tschainta directamaintg avant
l’inscripziun) Less ossa propi saveir sch’ia sung
transparent u betg.
C:
(ligia tuttegna) Cò sa remetta Nepomuc Hilarius Lenz
dallas sias strapatschas terrestras. (tar Cari) La scritgiera
vess er esser pudia esser en po pi gronda.
H:
Chella vei tras me!


C:
(continuescha da liger) Durant la sia veta en om plagn
lod – antschet a bever pero bod. Igl vinars ò disfatg igl
sies deir – perchegl sot tera ò’l gia dad eir. Tge igl porta
la bavronda fegna – ossa ò’l seid per adegna. Reposa la
sia tschendra!
H:
Betg mal, ena bel’inscripziun!
C:
(bargiond) Gl’è bagn trest, schi en om stò eir sen chella
veia!
Ca: Betg seias tresta – gl’è da star ferm. Vurde donna Lenz,
vous ischas ena viva cun schlantsch, egna scu vous catta
bagnspert puspe en tgerign.
H:
Sapramostas. Chel giuvenaster baita puspe sainza pietad.
Igl pi gugent igl dessa en pêr anturn las ureglias! Pero
displaschevlamaintg vala chegl ossa en quex. Sch’igl vess
angal piglia per mangs pi bod.
C:
Ia crei anc adegna betg tgi Hilarius è partia d’ena mort
naturala. Ia crei tg’el è nia tiztginto cun vegn betg sober.
H:  (tigna igl vainter) Teissa – er chegl anc!
Ca: Cò pudessas aveir la raschung, ins so mai tge tgi chels
ustiers mettan ainten las bavrondas.


C:
Terribel, sch’ia pains a chels mals tg’el sto aveir gia avant
tg’el ò pudia eir. Ia less esser franca, ia igl lasch tagler se
igl vainter.
Ca:  Stupent, donna Lenz, ossa vez tutgia la noda.
H:
Oh, ia poret. Sto chegl propi er anc esser! (vo an
schanuglias) Donna, Cari! Schi vez angal ena mioula
cumpassiun pigl saleid dall’olma per en putgant anriclo,
schi baite, fasche igl bagn!
C:
Dast te part agl medi perveia dall’operaziun?
Ca: Chegl vign ena tgera tgossa. Nous faschagn pi gugent pi
simpel: pertge vainsa er en rezgiot aint igl luvratori. Ia igl
reztg tras damez, uscheia vasainsa tge tgi vign or tot.
H:
(saglia davent e sa zoppa sot meisa) Na, na, chegl pudez
betg far. Vusoters am tschiffez betg, schiglio corra anc or
tot igl cognac e vegn. (i scaligna)
C:
(stat an peis) Spetga Cari, ia vign spert a vurdar. Forsa è
anc nia en tschapel. (vo)
Ca: (clamond siva) Ge angal sainza retignientschas, voss om

leppa ossa betg ple schi gliunsch. (sulet) Ossa ègl gist

bung (peglia en codesch gross or dalla tascha). Ia less
ampruar schi savess far en schinumno „rapport“ cugl
patrung, per tarmetter igls davos saleids. Va a posta


cumpro igl setavel codesch da Moses chise ainten la
brocki. L’ò bagn custo tschintg francs, va pero panso tgi
schi porta navot fògl er nign donn e pigl patrung vaia
gugent avert la bursa. (sfiglia aint igl codesch) Cò ègl:
citar igl spierts! (sa tschainta a meisa ed antscheva a
liger) Ta tschainta a meisa, la stanza angal illuminada
levamaintg. La meisa po betg aveir gottas u strubas da
metal. Metta las palmas mangs plat sen meisa. So! (fò
chegl tg’è scretg) Respirescha quiet e fons, igl corp en po
anavos, sera igls îgls e discorra plang e cun vousch
monotona: Honoratorium konfusium – Petroleum
Linoleum – Hokus pokus, Spiritus alcoholicus! Treis
gedas egna siva l’otra e clamar alloura igl nom digl
defunct. (repeta dus gedas: alloura) Hallohh! Patrung
Hilarius Lenz, ischas cò?
H:
(anc adegna sot meisa) Ea, Cari, ia sung cò!
Ca: Ò betg clamo ensatgi? Sch’en spiert è cò ainten tgombra
duess chel pitgier per sa mussar!
H:
(petga da giusot ve da meisa) Saintas – Cari?
Ca: Chegl vo gio scu unschia, ins sainta schi bagn scu schi
fissas a cò.


H:
Dia seia ludo! Veva gio pers la speranza, clom gio tot igl
taimp pero nign tg’ò fatg stem.
Ca: So, so, chegl è interessant. Scu vei chegl or, lò noua tgi
ischas?
H:
Tge duessa er deir? Accurat scu a tgesa. Va ansomma igl
sentimaint tgi seia betg anc a fegn cun me.
Ca: Chegl pudez amblidar! Mort è mort, da sa lamentar
porta ossa er navot ple. Digl reminent la chista da lenn è
gio pustada.
H:
Ia sa pero anc eir a pe, trer igl flo e baitar scu en sang.
Ca: Tuppadads, chegl èn angal igls nervs tgi lavouran anc
cunchegl tg’igl alcohol è betg anc svania digltot.
H:
Cari, chegl è fallo.
Ca: Navot fallo! Sch’ins è gio taro treis deis scu en’essa
ainten letg ègl betg ple da dumandar las quantas tg’ò
tutgia.
H:
Tger Cari, ia sung mianc ple aint igl letg. Am veist betg, ia
sung sot meisa.
Ca: Ha, ha, ha. Cò ischas sen veia foza, tals battibogls fon
chels tg’èn isolos sch’èn partias eneda. Cò faschez
nign’excepziun.
H:
Manegias, serious?


Ca: Betg angal manager, gl’è exactamaintg uscheia scu tg’ia
dei.
H:
Oh, chegl è stada la mia davosa speranza. Dattigl propi
nign salvamaint ple per me?
Ca: Nix barix! Ia stung mal da stueir purtar schi schletas
novas. Ia vei pero scu la mi’obligaziun dad esser sincer,
da betg lascher veiver vous ainten illusiuns.
H:
Am fò snavour! Ed ia stò vurdar tiers.
Ca: Chegl è mianc igl mender! Az imagine ossa da stueir sa
tarar ainten la chista da lenn - e da neir barso aint igl
agen grass per tg’igls noschaspierts possan sorteir migler
- e tgi possas neir nattageas digl fundatsch digl vegn e
digl gost digl cacung.
H:
Per l’amour da Dia, cala! Am vign tot schlet!
Ca: Chegl creia, gl’è betg simpel.
H:
Pertge er, va ia da piteir da tala veisa?
Ca: Chegl è la smaladicziun dallas schletas ovras! Schi vessas
angal gio frano cun cloccar pi bod, uscheia az vessigl
spargnea.
H:
Ia anclei pero betg, pertgi tgi Derungs da chise ò betg gio
gia dad eir avant me, chel beva daple.


Ca: Chegl è cass cano. U cartez tg’el vegia maglea
adumbatten siva mintga sagond liter en panet – hä?
H:
Aha!
Ca: El è en rutino vigl, vous ischas en tschavat.
H:
Cari, ia m’accorsch, i vo angiu cun me. Am pudessas anc
far en plascheir: vo immediat per la mia donna. Avant tgi
va da parteir definitivamaintg, angal Dia so noua, lessa
anc ampurmetter da star strantg abstinent igl futur.
Ca: Ha, ha, ha. Chegl vess da gartager sch’ins so tgi dat
nignas ustareias sen veia.
H:
Ia angir tar tot igls sontgs, ia faschess er sch’ia pudess
anc star en’urela tranter vusoters.
Ca: Ah schibagn, dulze igl mang ed angire. Ia less santeir
chegl an tot cass.
H:
(dolza igl mang) Ia angir da mai ple bever alcohol, angal
ple most e biera.
Ca: Stop, chegl vala betg! Vous stuez er desister da most e
biera, agl futur dattigl angal ple limonada e té da
tgiminela.
H:
(agiunta) Er nign most e biera ple, agl futur dattigl angal
ple limonada e té da tgiminela.


Ca: Uscheia az lessa adampleir igl davos giaveisch. (stat an
peis) Stuez pero far prescha, gl’è anc en oter tgi vot
baitar sen chella lengia. (vo giu da tribuna)
H:
(sulet) Ossa am è do giu en crappung digl cor. Ossa vaia
aglmanc la pusseblad da deir adia scu tgi totga alla
donna ed er d’aveir siva ena bunga cunsienztga. Schi
savess angal anc bever en got pigl curasch, cun ena
bunga clocca, alloura passes chel travagl forsa scu igls
davos treis deis tg’ia sung sto taro aint igl letg. Ins so gio
mai noua tg’ia va da passar dapertot anfignen tgi la
procedura da purificaziun è passada. (i petga) I vignan
per me, chegl saro igl tgavafossas. (sa zoppa migler) Ia
vign betg – ia vi – ia vi – anc veiver! Chel am duess angal
tutgier – igl sfratg gist la tutona.

4.scena
D:
(en bratsch ainten ena fascha, ena fascha anturn la
testa). Ossa vaia bagn da vurdar scu tg’è ia agl mies
collega durant la tragedia da famiglia dallas davosas
ouras. An nom da Dia – cò ègl stgeir e cluditsch e vei or
scu ainten ena fossa d’en rètg egipzian.
H:
(tamaletg) Derungs, ist te?


D:
(varda anturn) Sacrament, noua ta zoppas. At vei betg.
H:
Ia sa, ia sung mort!
D:
Ah, betg baita tgut! Noua ist?
H:
Hä, cò sot meisa, pero angal scu spiert.
D:
(igl vei) Di’ans pertgira! Tge fast te cò?
H:
Ia spetg la mort.
D:
Hä,hä, hä! Tar tè è para betg ple tot segl dretg post. Vot
forsa far en teater cun chella mascarada alva?

H:
Fò igl bagn, nignas beffas! A me vogl miserabel.
D:
Betg uscheia miserabel scu a me. Varda scu tgi la mia
donna am ò tracto la notg passada. E scu schi fiss betg
avonda sunga anc do dus gedas or da letg e va fatg mal
alla toppa.
H:
Chegl è tot navot! Siva d’esser treis deis mort sunga ma
dasdo ed oz è la bara. Painsa, ia va da vurdar tiers scu
tg’am mettan ainten la chista da lenn e laschan siva giu
ainten la rosna.
D:
Hä, hä, hä. Ia crei a chel stoia far cumpressas freidas.
(petga sen la spatla a Hilarius). Te ist tot confus ed alv
scu en lanziel.
H:
Ea, scu tg’ins vei or sch’ins è mort.


D:
Cala da baitar tgutg. Sch’ins è schi sang e veiv scu tè ins
painsa betg agl mureir.
H:
Chegl va er ia cartia. Pero Cari e la mia donna am on
oriento tgi seia gio tranter igls morts. Chegl on tots dus
detg ed insistia.
D:
Hilarius, ist te en po sotnutria spiertalmaintg? Chels at
on mano pigl nas, ast betg anc t’accurschia chegl?
H:
Chegl vot deir tgi te ist digl meini tg’ia veiva anc? Vea,
totga’m eneda!
D:
(totga igl bratsch) An tot cass, te bavadrung vigl! Fit scu
en pesch ainten l’ava. (ins sainta pass) Pst! Ensatgi vign.
Cò peglia chella gloua, forsa at sast far santeir uscheia
migler pigl ties conturn.
H:
Ia tgapesch betg. Egn dei mort, l’oter an veta. È chegl
betg per neir nar? (sgarta la testa)

5. scena
Ca: (vign aint) Angal anc en mumentign, signour patrung. La
patrunga vign gist. (vei Derungs) Ah uscheia, signour
Derungs è er cò. Bavegna!
D:
Va angal lia piglier cumgio digl mies migler cumarat. Schi
vess savia scu tgi stat, vessa er purto en tschapel.


Ca: (tar Derungs) Aeh, fiss forsa migler schi vous gessas. La
donna Lenz fiss gugent anc en mument suletta cugl
defunct. Chegl tgapiz bagn?
H:
Navot, Derungs stat cò! E te vignst eneda no tar me. Va
creia anc da far giu chint cun tè!
Ca: Faschess anc schi gugent, signour patrung. Ia az vei pero
betg. (mossa igl dies a Hilarius, varda ainten en cantung
e sa sgoba)
H:
(igl pecla aint igl tgigl) Pero s’accorscher, t’accorschas
me, ubetg, te sfarfatg?
Ca: Au,au! (corra davent) Cò ògl spierts!
H:
(vign notiers, peglia Cari pigl culier ed igl metta sur igls
schanugls) Spetga angal, at dung ena sunada anfignen tgi
te ast tatgas blavas, forsa am veist alloura migler.
Ca: Patrung, spitge. Gist avant vaia cartia d’az veir, pero
angal da grop - las conturas.
H:
(igl dat freidas) Angal nigns chitos, te sfarfatg. Igls spierts
at viglia scatscher per adegna.
D:
Uscheia totgigl! Gl’è per veira donn per mintga stragi tgi
crappa.
Ca: (sbrigia dad ot) Ageid, ageid, mordio! Patrunga, ni spert,
voss om è restizo!


6. scena
C:
(vign aint cun Berta, tottas dus cugls petgatarpungs)
Hilarius, cala immediat – schiglio – (smanatscha)
H:
(lascha eir Cari) Mirito vess el!
C:
E te betg manc! Chegl tgi Cari ò piglia per mangs a cò è
capito cugl mies consentimaint. Cò dattigl navot da
protestar!
H:
Atgnamaintg sunga bel led tgi tot è angal sto en grond
teater.
C:
An chel cass ògl purto fretga, ubetg?
H:
Chegl vign anc a sa mussar.
C:
Hoppla, cumpogn. Te varossas bagn betg gio amblido
chegl tgi te ast angiro avant tschintg minutas. Ia sper tgi
te suondas betg igls trotgs vigls.
Ca: Donna Lenz, ia sung perdetga tge tg’el ò ampurmess.
H:
(da sontget) Chegl è capito ainten la tema da mureir.
C:
So, so, te mitschafadeias! Ia less tot anc scretg. Cari, vo
per en figl e la tenta!
B:
Cò vez en nas fegn. Ier notg, siva digl sies teaterign vaia
er fatg en contract cugl mies.
H:
(tar Derungs) E te, ast sottascretg?


D:
(tigna la testa) Va betg gia schelta.
B:
Tge deist te?
D:
Atgnamaintg leva gio dadei, veva pero betg catto la
peda.
Ca: (posa igl figl ed ensatge da screiver sen meisa) So
patrung, spide dus gedas ainta mang e lige bagn tge tgi
signez! (cun referenza segl figl)
C:
(sposta la soptga e siva plagn dignitad) Tschaintat! Igl
greffel ainta mang! E fò adatg!
H:
(sa tschainta scu cumando) Gugent! Scu tgi te
giaveischas - ha - Cunigunda!
C:
(vo anturn durant discorrer, per sottastritgier igls sies
pleds, petga ella chi e lò cugl petgatarpungs sen meisa)
Antschever! Ia Nepomuc Hilarius Lenz angir da mai ple
bever bavrondas alcoholicas scu vegn, biera, most,
vinars, cognac scu er liquors sumigliants. Chegl conferma
igls 19 da matg, igl onn da salvamaint.
(dantant tg’igl uman vign saro varda Cari a Hilarius sur la
spatla e fò fatscha da beffa, igl pêr Derungs
gesticulescha)